Opdateret: 02. dec. 2021\nSpørgsmål og svar om bl.a. forvaltere af alternative investeringsfonde og UCITS\nSe de oftest stillede spørgsmål her.\n7. Kommanditselskaber (K/S)\n14. PRIIP forordningen og dokument med central information\nFor at finde ud af hvornår en virksomhed bliver omfattet af lov om forvaltere af alternative investeringsfonde m.v. (herefter benævnt FAIF-loven), skal virksomheden vurdere, hvorvidt den opfylder betingelserne for at være en alternativ investeringsfond (herefter benævnt AIF), jf. § 3, stk. 1, nr. 1, i FAIF-loven. Såfremt fonden er en AIF, skal den enten være en selvforvalterende eller være forvaltet af en forvalter, som enten har tilladelse eller er registreret hos tilsynet, jf. §§ 6, 8 og 9 i FAIF-loven.\nPligten til at søge om registrering eller tilladelse til at udøve forvaltningsvirksomhed omfatter alle enheder, der udøver forvaltningsvirksomhed over for én eller flere AIF’er.\nHvornår en virksomhed skal anmode om registrering eller søge om tilladelse som forvalter af AIF’er illustreres nedenfor.\n1.\tHvad er en alternativ investeringsfond (AIF)?\nEn AIF er en kollektiv investeringsenhed, som ikke er en UCITS*, og som rejser kapital fra en række investorer med henblik på at investere kapitalen efter en defineret investeringspolitik og hvor investorerne, som en kollektiv gruppe ikke har nogen daglige beføjelser eller kontrol over enheden, jf. § 3, stk. 1, nr. 1, i FAIF-loven. De nærmere betingelser for hvornår en enhed er en AIF er desuden specificeret i §§ 1 og 2 i bekendtgørelse om alternative investeringsfonde**.\nHverken den juridiske form eller hvad virksomheden investerer i har betydning for vurderingen af, om en virksomhed er omfattet af FAIF-loven.\nEn typisk AIF kan f.eks. være en kapitalfond (private equity fond), en kapitalforening, der investerer i finansielle instrumenter, eller virksomheder, som investerer i ejendomme, energi eller infrastruktur.\nEn virksomhed kan undtages fra at være en AIF, hvis den har karakter af en ”erhvervsvirksomhed”, jf. § 3 i bekendtgørelse om alternative investeringsfonde.\n*UCITS er kollektive investeringsordninger med tilladelse i henhold til lov om investeringsforeninger m.v.\n**Bekendtgørelse nr. 782 af 26. juni 2013 om alternative investeringsfonde.\n2.\tHvad er en erhvervsvirksomhed?\nDet følger af bekendtgørelse om alternative investeringsfonde § 3, at der er tale om en erhvervsvirksomhed, hvis enhedens formål er at følge en forretningsmæssig strategi, der hovedsagligt kan karakteriseres ved:\nErhvervsvirksomheder, der udøver en kombination af nr. 1 og 2 vil heller ikke være en AIF.\nErhvervsvirksomheder med ”almindelig” virksomhedsdrift er således ikke AIF’er, da disse virksomheder køber driftsmateriel og aktiver for at skabe et produkt eller tjenesteydelse, der kan generere overskud til selskabet. Driftsmateriellet og aktiverne udgør således et middel til at skabe en indtægtskilde og udgør ikke selve indtægtskilden.\nOvenstående er alene en indikation af, hvad der karakteriserer en erhvervsvirksomhed, som falder uden for FAIF-lovens anvendelse. Det vil imidlertid altid bero på en konkret vurdering, om en virksomhed er omfattet af FAIF-loven. I vurderingen vil Finanstilsynet bl.a. inddrage virksomhedens investeringsstrategi, aktiviteter og organisatoriske indretning, jf. nedenfor.\n• Hvilke faktorer kan hjælpe med at afgøre, om en enhed er omfattet af FAIF-loven?\nI vurderingen af om en enhed er en alternativ investeringsfond (omfattet af loven) eller erhvervsvirksomhed (undtaget fra loven), foretager Finanstilsynet en helhedsvurdering af enheden ud fra dens strategi, aktiviteter og organisatoriske indretning. I vurderingen ser Finanstilsynet blandt andet på følgende forhold:\n- Er det primære fokus på drift af enhedens aktiver frem for på enhedens investeringsaktiviteter?\n- - Et primært fokus på driften af enhedens aktiver vil indikere, at enheden kan være undtaget fra loven.\n- Hvad er enhedens kernekompetence?\n- - Udførelse af en kommerciel eller industriel aktivitet frem for en investeringsrelateret aktivitet vil indikere, at enheden kan være undtaget fra loven.\n- Er enhedens organisation opbygget til at varetage driften af aktiverne og/eller service af enhedens kunder?\n- - En driftsorienteret organisering vil indikere, at enheden kan være undtaget fra loven.\n- Hvilke aktiviteter er ledelsens samt relevante risikotageres ressourcer primært dedikeret til?\n- - Anvendes ressourcerne primært på driftsaktiviteterne vil dette indikere, at enheden kan være undtaget fra loven.\n- Har enhedens ledelse samt relevante risikotagere ansættelsesforhold i andre enheder?\n- - Såfremt der foreligger andre ansættelsesforhold, vil dette indikere, at enheden er omfattet af loven.\n- I hvilket omfang er enhedens primære funktioner og aktiviteter outsourcet til en anden enhed?\n- - Er enhedens primære funktioner og/eller aktiviteter outsourcet til en anden enhed, vil dette indikere, at enheden er omfattet af loven.\n- Er enheden administreret af en anden enhed?\n- - Dette indikerer, at enheden er omfattet af loven.\nDet er vigtigt at være opmærksom på, at den ovenstående liste ikke er udtømmende, og at ikke alle de ovenstående elementer skal være opfyldt for at en enhed vil kunne anses for at være omfattet af loven. Til at foretage vurderingen gennemgår Finanstilsynet typisk enhedens regnskaber, vedtægter, relevante kontrakter eller aftaler med tredjemand, prospekt, udbuds- og/eller markedsføringsmateriale samt andet materiale, der kan være relevant for den konkrete vurdering.\n• Hvornår skal en forvalter begynde at indberette til Finanstilsynet iht. FAIF-loven?\nOverholdelse af FAIF-loven, herunder indberetning, skal ske fra det tidspunkt, hvor forvalteren er omfattet af FAIF-loven. Nærmere information om indberetninger til Finanstilsynet:\n• Hvilke aktiver skal medregnes i opgørelsen af aktiver under forvaltning, hvis en forvalter indgår i koncern med andre forvaltere?\nDet følger af § 6, stk. 3, at i beregningen af ”den samlede værdi af de aktiver, som virksomheden i alt forvalter, skal aktiver, der forvaltes enten direkte eller indirekte via et selskab, som forvalteren er knyttet til gennem fælles forvaltning, har bestemmende indflydelse over eller er knyttet til gennem en betydelig direkte eller indirekte besiddelse, medregnes”.\nHvis en forvalter indgår i en koncern med andre forvaltere, skal de aktiver, herunder aktiver som er omfattet af lov om investeringsforeninger m.v., og som forvaltes af andre forvaltere, ikke medregnes i opgørelsen af aktiver under forvaltning i henhold til § 6, stk. 3, blot fordi forvalterne er søsterselskaber. Dette gælder dog kun i det omfang, at der er tale om to separate enheder.\nEksempelvis så vil de samlede aktiver på tværs af forvaltningsvirksomhederne skulle medregnes i opgørelsen af aktiver under forvaltning i det omfang, at fondene, som forvaltes af de to søsterselskaber, forvaltes af samme medarbejdere, eller at opdelingen på flere forvaltere i samme koncern har karakter af omgåelse.\n• Vil alternative investeringsfonde af den lukkede type omfattet af FAIF-lovens § 195 skulle medregnes i forbindelse med opgørelsen af tærskelværdierne jf. FAIF-lovens § 6, stk. 1?\nAlternative investeringsfonde, der lever op til betingelserne i § 195 skal ikke medregnes, når tærskelværdierne skal beregnes efter § 6, stk. 1.\nHvad indebærer præmarkedsføring?\nPræmarkedsføring er udlevering af oplysninger eller meddelelser om investeringsstrategier eller –idéer fra en EU-FAIF til potentielle professionelle investorer, som er hjemmehørende eller har deres vedtægtsmæssige hjemsted i Unionen, for at afprøve deres interesse i en AIF eller en afdeling, der endnu ikke er etableret, eller som er etableret, men om hvilken der endnu ikke er indgivet anmeldelse om markedsføring til Finanstilsynet. Præmarkedsføringen må ikke i det enkelte tilfælde udgøre det samme som et udbud til eller en placering hos den potentielle investor med henblik på at investere i andelene i den pågældende AIF eller afdeling.\nPræmarkedsføring er defineret i § 3, stk. 1, nr. 55, i lov om forvaltere af alternative investeringsfonde m.v. (FAIF-loven), der implementerer artikel 4, stk. 1, litra aea, i direktiv 2011/61/EU om forvaltere af alternative investeringsfonde (FAIF-direktivet).\nI henhold til § 88 a i FAIF-loven, der implementerer artikel 30a i FAIF-direktivet, må de oplysninger, som FAIF’en giver til de professionelle investorer som led i præmarkedsføringen, ikke:\nVære tilstrækkelige til at sætte investorerne i stand til at forpligte sig til at erhverve andele eller kapitalandele i en bestemt AIF\nUdgøre det samme som tegningsformularer eller lignende dokumenter, i udkast eller i endelig form, eller\nUdgøre det samme som stiftelsesdokumenter, et prospekt eller udbudsdokumenter for en endnu ikke etableret AIF i endelig form.\nHvis FAIF’en udleverer et udkast til prospekt eller udbudsdokumenter som led i præmarkedsføringen, må dokumenterne ikke indeholde tilstrækkelige oplysninger, der gør det muligt for investorerne at træffe en investeringsbeslutning, og det skal tydeligt fremgå at:\nOplysningerne ikke udgør et tilbud om eller en invitation til at tegne andele i en AIF, og\nOplysningerne ikke kan gøres gældende, da de er ufuldstændige og kan blive ændret.\nSkal en forvalter af alternative investeringsfonde, en forvalter af EuVECA-fonde eller en forvalter af EuSEF-fonde underrette Finanstilsynet om præmarkedsføringen?\nDet fremgår af § 88 a i FAIF-loven, at en forvalter af alternative investeringsfonde (FAIF), en forvalter af EuVECA-fonde og en forvalter af EuSEF-fonde, som er hjemmehørende i Danmark, og som ønsker at udføre præmarkedsføring i Danmark og andre medlemsstater, skal underrette Finanstilsynet om det.\nEn FAIF, EuVECA-fond eller en EUSEF-fond, skal inden for to uger efter, at den har påbegyndt præmarkedsføring, udfylde Finanstilsynets notifikationsbrev og sende dette via e-mail til crossborder@ftnet.dk.\nNotifikationsbrevet skal indeholde følgende oplysninger:\nDe medlemsstater, som fonden har eller påtænker at præmarkedsføre sig i.\nDen periode, som fonden har eller påtænker at præmarkedsføre sig.\nEn kort beskrivelse af præmarkedsføringen, herunder fondens investeringsstrategi, og hvis relevant, en liste over de AIF’er og afdelinger af AIF’er, der er eller har været del af præmarkedsføringen.\nFinanstilsynet videresender notifikationsbrevet til den kompetente myndighed i de medlemsstater, som den danske forvalter præmarkedsfører sig i eller har udført præmarkedsføring i.\nKan en FAIF med registrering udføre præmarkedsføring i EU?\nDet fremgår af artikel 30a i FAIF-direktivet, at en EU-FAIF, som har fået meddelt tilladelse, kan foretage præmarkedsføring i Unionen. Præmarkedsføring kan derfor ikke foretages af en FAIF, som kun har en registrering i henhold til FAIF-lovens § 9.\nKan en tredjelandsforvalter udføre præmarkedsføring i EU?\nEn tredjelandsforvalter kan i henhold til § 130 i FAIF-loven få Finanstilsynets tilladelse til at markedsføre andele i en alternativ investeringsfond til professionelle investorer i Danmark. Det indebærer, at tredjelandsforvalteren kan få en sådan tilladelse, hvis betingelserne herfor i øvrigt er opfyldt af tredjelandsforvalteren. Lovgivningen indeholder ikke andre muligheder for, at en tredjelandsforvalter kan markedsføre sig i Danmark eller foretage præmarkedsføring i Danmark.\nEn ikke-EU FAIF har således ikke mulighed for at foretage præmarkedsføring i Danmark.\nKan en tredjelandsforvaltere, der ønsker at markedsføre tredjelands AIF’er i Danmark, opnå tilladelse til også at markedsføre disse AIF’er overfor detailinvestorer i Danmark?\nTredjelandsforvaltere kan få tilladelse til at markedsføre alternative investeringsfonde til detailinvestorer, jf. § 5 a, i lov om forvaltere af alternative investeringsfonde m.v. Se i øvrigt også bekendtgørelse om markedsføring til detailinvestorer.\nEr salg på anmodning omfattet af reglerne om markedsføring?\nDer er tale om markedsføring i det omfang, at der rettes henvendelse til investorer eller annonceres med henblik på at sælge andele eller aktier i alternative investeringsfonde (AIF’er). Salg på anmodning fra en kunde vil ikke være at opfatte som markedsføring, så længe, at der ikke har været nogen form for annoncering eller lignende af AIF’en.\nEr børsnotering at opfatte som markedsføring til detailinvestorer?\nBørsnotering og udbud i børsretlig forstand anses som markedsføring. Virksomheden, der udøver FAIF-aktiviteter, skal således have en tilladelse som FAIF samt en markedsføringstilladelse til salg til detailinvestorer.\nHvilke krav er der til offentliggørelse af de informationer som den alternative investeringsfond, fra et tredjeland, løbende skal offentliggøre i hjemlandet?\nI forbindelse med markedsføringen af alternative investeringsfonde fra et tredjeland, er forvalteren forpligtet til at offentliggøre, i Danmark, de dokumenter som den alternative investeringsfond løbende skal offentliggøre i fondens hjemland. Forvalterens offentliggørelse i Danmark skal ske på samme måde som offentliggørelse i den alternative investeringsfonds hjemland..\nVed oplysninger og dokumenter, der bliver frigivet på et andet sprog end dansk og engelsk, kræves det, at forvalteren sørger for at offentliggørelsen bliver oversat til enten dansk eller engelsk. Ved dokumenter og oplysninger frigivet via internettet kan offentliggørelsen i visse tilfælde opfyldes ved at offentliggøre en reference til, hvor dokumenterne og oplysningerne kan findes.\nI det tilfælde, at oplysninger frigives på hjemmesider, der ikke anvender dansk eller engelsk, skal forvalteren frigive dokumenterne på en forinden oplyst hjemmeside, der anvender enten dansk eller engelsk. Oplysningen om hvilken hjemmeside, der vil blive anvendt til forvalterens offentliggørelse af dokumenter og oplysninger, kan med fordel indføres som tillæg til Finanstilsynets ansøgningsskema og markedsføringsmaterialet, således at det er tydeligt for Finanstilsynet, hvordan offentliggørelse vil ske. Det bemærkes, at der ikke er krav om at offentliggørelse via internettet skal anvende et særligt internet domæne.\nHvis det påhviler tredjelandets tilsynsmyndighed at offentliggøre dokumenter og oplysninger fra en alternativ investeringsfond, hvem skal så offentliggøre dette i Danmark?\nHvor offentliggørelse sker igennem en myndighed i et tredjeland, påhviler det forvalteren at sørge for offentliggørelse i Danmark. Offentliggørelsen skal ikke udføres igennem en tilsvarende offentlig myndighed i Danmark for at kunne antages offentliggjort, i overensstemmelse med § 11 i bekendtgørelse om tilladelse til forvaltere af alternative investeringsfonde til markedsføring af alternative investeringsfonde fra et tredjeland i Danmark.\nHvis der ikke eksisterer krav eller regler for offentliggørelse af informationer for en alternativ investeringsfond fra et tredjeland, hvorledes opfylder forvalteren, uden markedsføringspas, kravet om offentliggørelse?\nI det tilfælde hvor der ikke er regler, der forpligter den alternative investeringsfond fra et tredjeland til at offentliggøre oplysninger og dokumenter, skal forvalteren ikke offentligøre yderligere informationer i Danmark, i medfør af § 11 i bekendtgørelsen om tilladelse til forvaltere af alternative investeringsfonde til markedsføring af alternative investeringsfonde fra et tredjeland i Danmark. Krav om offentliggørelse eller orientering af investorer eller Finanstilsynet kan dog følge af andre regler.\nOpfattes det som markedsføring til detailinvestorer i det omfang en pensionskasse inkluderer andele i en alternativ investeringsfond i en unit-link ordning?\nIndirekte markedsføring gennem unit-link ordninger anses ikke for at være markedsføring til detailinvestorer. Dette gælder dog kun for unit-link ordninger. Alle andre former for direkte eller indirekte salg af alternative investeringsfonde til detailinvestorer betragtes som markedsføring til detailinvestorer, hvilket medfører, at forvalteren vil skulle have en særskilt tilladelse til at markedsføre andele i den enkelte alternative investeringsfond til detailinvestorer.\nHvornår må en forvalter med registreret hjemsted i et andet land inden for Den Europæiske Union eller et land, som Unionen har indgået aftale med på det finansielle område begynde markedsføring?\nForvalteren må begynde markedsføring, når hjemlandets kompetente myndigheder har underrettet forvalteren om, at de har fremsendt en anmeldelse og erklæring herom til Finanstilsynet, jf. § 88 i lov om forvaltere af alternative investeringsfonde m.v.\nHar Danmark særlige regler for private placement og kan udenlandske AIF’er markedsføre sig i Danmark på private placement basis uden notifikation eller tilladelse, såfremt de opfylder nogle konkrete betingelser?\nNej, Danmark har ikke særlige regler for private placement, og udenlandske AIF’er har ikke mulighed for at markedsføre sig i Danmark uden notifikation eller tilladelse, hvis det sker på private placement basis. I Danmark sondres der alene mellem markedsføring til professionelle investorer og markedsføring til detailinvestorer.\nHvilke investorer kan en alternativ investeringsfond (AIF) markedsføres til, uden at fondens forvalter har erhvervet en tilladelse til markedsføring af AIF’en til detailinvestorer?\nEn alternativ investeringsfond (AIF) kan i udgangspunktet markedsføres til:\nLedere, direktører eller andre ansatte hos en forvalter af alternative investeringsfonde. Dette gælder dog kun i forhold til investeringer i konkrete alternative investeringsfonde, som de pågældende medarbejdere er involveret i forvaltningen af, og dermed har et indgående kendskab til.\nDetailinvestorer, der forpligter sig til at investere mindst 100.000 euro, og som skriftligt erklærer, at de er bekendt med risikoen forbundet med investeringerne.\nI det omfang en forvalter af alternative investeringsfonde (FAIF) ønsker at markedsføre en alternativ investeringsfonde (AIF) til øvrige detailinvestorer, skal FAIF’en have en forudgående tilladelse hertil jf. bekendtgørelse om tilladelse til forvaltere af alternative investeringsfonde til markedsføring til detailinvestorer.\nSkal en forvalter have ansøgt om markedsføringstilladelse til detailinvestorer i det tilfælde, at andele i en alternativ investeringsfond under forvaltning sælges til detailinvestorer, som har indgået en porteføljeplejeaftale, og dermed ikke selv træffer beslutning om investering i det pågældende aktiv?\nJa. En forvalter af alternative investeringsfonde vil skulle have erhvervet en markedsføringstilladelse til detailinvestorer for en alternativ investeringsfond, inden detailinvestorer får mulighed for at erhverve andele i fonden. Dette gælder også selvom den enkelte detailinvestor har indgået en porteføljeplejeaftale med en tredjepart og dermed ikke selv træffer beslutning om at erhverve andele i den pågældende fond.\n• Hvilke opgaver vil en depositar skulle varetage?\nDepositarens opgaver kan opdeles i 3 hovedpunkter:\no Kontrol af AIF’ens cash flow\no Opbevaring af AIF’ens aktiver\n§§ 50-53 i lov om forvaltere af alternative investeringsfonde m.v. (FAIF loven) fastsætter nærmere regler herom.\nKommissionens delegerede forordning (EU) nr. 231/2013 af 19. december 2012 om udbygning af Europa Parlamentets og Rådets direktiv 2011/61/EU for så vidt angår undtagelser, generelle vilkår for drift, depositarer, gearing, gennemsigtighed og tilsyn (herefter level 2- forordningen) indeholder en række bestemmelser, som uddybende beskriver indholdet af depositarfunktionen (artikel 83-102).\nFinanstilsynet har derudover udarbejdet en vejledning om depositarfunktionen, se vejledning nr. 9388 af 16. juli 2013. Vejledningen beskriver indholdet af depositarfunktionen på baggrund af bestemmelserne i loven sammenholdt med forordningen.\n• Hvem kan blive depositar?\nDet fremgår af FAIF-lovens § 46 hvem der kan blive depositar for en AIF, endvidere har Finanstilsynet udarbejdet en vejledning om depositarfunktionen, se vejledning nr. 9388 af 16. juli 2013.\n• I hvilket omfang kan en depositar videredelegere de opgaver, den er pålagt i forhold til AIF’en?\nDepositaren må delegere opbevaringsfunktionen til tredjemand – de øvrige opgaver må ikke delegeres. Delegation af opbevaringsfunktionen må kun ske under forudsætning af, at en række betingelser er opfyldt, herunder at delegationen skal være objektivt begrundet og der ikke må være tale om omgåelse af lovens krav.\nDet er vigtigt at bemærke, at depositarens ansvar overfor AIF’en ikke bliver påvirket af uddelegeringen.\nBetingelserne for delegation findes i § 54 i FAIF-loven, og § 56 fastslår depositarens ansvar i forbindelse med delegation. Reglerne suppleres af artikel 98 og 99 i level 2-forordningen.\n• Er det korrekt forstået, at depositarfunktionen er en ekstern kontrolfunktion i forhold til depositarens registreringer og etablerede procedurer, der ikke fritager FAIF’en for ansvar for at leve op til lovens krav og for at skulle etablere interne procedurer og kontrolmiljøer?\nBaggrunden for kravet om udpegning af en depositar er et ønske om en høj grad af investorbeskyttelse. Depositaren er derfor en ekstern kontrolenhed, der ikke kan eller skal erstatte FAIF’ens interne kontrolmiljø. Udpegning af en depositar fritager ikke FAIF’en for ansvaret for at skulle leve op til kravene i FAIF loven.\n• Vil en dansk advokatvirksomhed, eller anden form for virksomhed, der opbevarer værdipapirer og andre aktiver for AIF, der er etableret i et andet EU-land, skulle godkendes som depositar af Finanstilsynet?\nDen danske virksomhed skal ikke gøre noget i forhold til Finanstilsynet i relation til opbevaringen af aktiverne, men FAIF’en skal sørge for, at der bliver udpeget en depositar i det EU-land, hvor AIF’en er etableret i overensstemmelse med de regler, som gennemfører FAIF-direktivet i det pågældende land. Den udpegede depositar vil dernæst skulle lave en delegationsaftale med den danske virksomhed i henhold til reglerne, der gennemfører FAIF-direktivet i det pågældende land, og bestemmelserne i level 2 forordningen.\n• Det fremgår af artikel 86, litra c, i level 2 forordningen, at depositaren skal ”gennemføre passende procedurer til ved bankdagens afslutning at kunne identificere væsentlige cash flows og især dem, som kan være uforenelige med AIF’ens drift”. Er det tids nok, at identificering af eventuelle væsentlige cash flows sker den næste dags morgen?\nJa, det vil være rettidigt, hvis der sker en sådan gennemgang med henblik identificering af evt. væsentlige cash flows om morgenen den følgende arbejdsdag. Er der tale om en mandag, vil der således skulle foretages en gennemgang med henblik på identificering af væsentlige cash flows tirsdag morgen, og er der tale om en fredag, vil dette skulle ske mandag morgen.\nDepositaren skal sørge for, at der er de nødvendige procedurer, der sikrer, at depositaren får de fornødne oplysninger til at kunne foretage en sådan gennemgang af cash flows og sikre, at der hos depositaren er faste procedurer for denne gennemgang og identificering af evt. væsentlige cash flows med særlig fokus på sådanne, der kan være uforenelige med AIF’ens drift.\n• Skal fx advokater og revisorer registreres som vurderingseksperter hos Finanstilsynet?\nBekendtgørelse om registrering i Finanstilsynets register over vurderingseksperter finder anvendelse på vurderingseksperter, som er omfattet af § 32, stk. 1, i lov om forvaltere af alternative investeringsfonde m.v., som ikke i forvejen er registreringspligtige i medfør af anden lovgivning, herunder administrative bestemmelser, eller fagetiske regler, og som ønsker optagelse i Finanstilsynets register over vurderingseksperter.\nAdvokater, revisorer og valuarer af fast ejendom er eksempler på virksomhedstyper, som er registreringspligtige for deres professionelle eller erhvervsmæssige aktiviteter og som via denne registrering vil leve op til kravet om registreringspligt i lov om forvaltere af alternative investeringsfonde m.v. § 32, stk. 1, nr. 1.\n• Kan en FAIF videredelegere porteføljepleje eller risikostyring?\nPorteføljepleje eller risikostyring kan videredelegeres til virksomheder, der har tilladelse til eller er registreret med henblik på forvaltning af aktiver, og som er underlagt tilsyn. Er denne betingelse ikke opfyldt, kan delegation alene ske efter forudgående godkendelse fra Finanstilsynet, jf. FAIF-loven § 40, nr. 3 og 4, og § 41.\nDet fremgår af level 2 forordningens artikel 78, at følgende enheder anses for at have tilladelse til eller være registreret med henblik på forvaltning af aktiver og er underlagt tilsyn:\no Administrationsselskaber godkendt i henhold til direktiv 2009/65/EF (Investeringsforvaltnings-selskaber)\no Investeringsselskaber, som har erhvervet tilladelse i henhold til direktiv 2004/39/EF til at udøve porteføljepleje (Fondsmæglerselskaber)\no Kreditinstitutter, som har opnået tilladelse i henhold til direktiv 2006/48/EF, og som har tilladelse til at udøve porteføljepleje i henhold til direktiv 2004/39/EF\no Eksterne FAIF’er, der har opnået tilladelse i henhold til direktiv 2011/61/EU\no Tredjelandsenheder, der har opnået tilladelse til, eller som er registreret med henblik på forvaltning af aktiver, og som kontrolleres effektivt af en kompetent myndighed i disse lande.\n• Kan en FAIF anvende cloud-løsninger til opbevaring af data?\nForvaltere af alternative investeringsfonde er ikke underlagt reglerne i bekendtgørelsen om outsourcing af væsentlige aktivitetsområder. Det vil derfor være muligt at anvende cloud-løsninger til at opbevare data.\n• Kan en FAIF varetage aktiviteter som nævnt i FAIF-lovens bilag 1, nr. 2, for en AIF, som forvaltes af en anden FAIF, eller for en ikke-AIF?\nDet fremgår af § 8, stk. 1, i lov om forvaltere af alternative investeringsfonde m.v., at en forvalter af alternative investeringsfonde med tilladelse, som ikke er selvforvaltende, ikke må udføre andre aktiviteter end dem, der er omhandlet i bilag 1, nr. 1 og 2. FAIF’en kan videre få tilladelse til at yde accessoriske tjenesteydelser efter FAIF-lovens bilag 1, nr. 3.\nSå længe en forvalter opfylder betingelserne for delegation i henhold til FAIF-lovens § 40, kan en forvalter varetage aktiviteter som nævnt i FAIF-lovens bilag 1, nr. 2, for AIF’er, som den ikke selv forvalter.\nEn forvalter kan ikke varetage sådanne aktiviteter for ikke-AIF’er, henset til ordlyden i FAIF-lovens bilag 1, nr. 2 ”andre funktioner, som en forvalter kan varetage i forbindelse med den kollektive forvaltning af en alternativ investeringsfond:”\n• Hvilke ydelser kan en FAIF yde til ikke-AIF’er og AIF’er, som den ikke selv forvalter?\nHvis en FAIF opfylder betingelserne i kapitel 7 i FAIF-loven samt artikel 76 – 82 i level 2 forordningen vedrørende delegation, kan en FAIF varetage de funktioner, som er nævnt i FAIF-lovens bilag 1, nr. 1 og 2 for AIF’er, som FAIF’en ikke selv forvalter. Der skal her gøres særligt opmærksom på reglerne om et tomt selskab, jf. FAIF-lovens § 42, stk. 2 samt artikel 82 i level 2 forordningen.\nEn FAIF kan varetage de funktioner, som er beskrevet i FAIF-lovens bilag 1, nr. 3, overfor ikke-AIF’er, som FAIF’en ikke selv forvalter. Dette kræver særlig tilladelse efter lov om forvaltere af alternative investeringsfonde m.v. § 8, stk. 3.\n• Kan en selvforvaltende AIF delegere porteføljepleje eller risikostyring?\nEn selvforvaltende AIF kan delegere porteføljepleje eller risikostyring, så længe delegationen er i overensstemmelse med reglerne i kapitel 7 i FAIF-loven.\n• Hvem har ansvaret ved delegation?\nDet følger af FAIF-lovens § 42, stk. 1, at en FAIF’s pligter og ansvar over for de alternative investeringsfonde og disses investorer ikke påvirkes af, at forvalteren har videredelegeret opgaver til tredjemand. En FAIF vil således altid have ansvaret selvom FAIF’en har videredelegeret opgaver til tredjemand.\n• Er forvaltere af alternative investeringsfonde omfattede af regler om hvidvask?\nForvaltere af alternative investeringsfonde, som har direkte kundekontakt, er omfattet af reglerne i hvidvaskloven, jf. hvidvasklovens § 1, stk. 1, nr. 10. Dette gælder, uanset om forvalteren har opnået en tilladelse i henhold til § 11, stk. 1, i FAIF-loven, eller om forvalteren er registreret hos Finanstilsynet i henhold til § 9, stk. 1, i FAIF-loven. En forvalter kan have direkte kontakt med kunder, hvis forvalteren indgår aftaler med kunder om køb eller salg af andele alternative investeringsfonde, eller hvis forvalteren har fået tilladelse til at udføre forskellige investeringsserviceydelser, herunder investeringsrådgivning eller skønsmæssig porteføljepleje, der indebærer direkte kundekontakt. En forvalter har ikke direkte kundekontakt, hvis udbuddet/salget af andele sker gennem et pengeinstitut, fondsmæglerselskab el. lign.\nEr forvalteren omfattet af hvidvaskloven, indebærer det blandt andet, at forvalteren skal udarbejde en risikovurdering, hvor forvalteren identificerer og vurderer risikoen for, at selskabet kan blive brugt til hvidvask eller finansiering af terrorisme. Forvalteren skal desuden sikre, at selskabet har tilstrækkelige skriftlige politikker, forretningsgange og kontroller, som skal omfatte risikostyring, kundekendskabsprocedurer, undersøgelses-, noterings- og underretningspligt, opbevaring af oplysninger, screening af medarbejdere og intern kontrol til effektiv forebyggelse, begrænsning og styring af risici for hvidvask og finansiering af terrorisme. Selskabet er underlagt Finanstilsynets tilsyn på hvidvaskområdet.\nMere information kan findes i hvidvaskloven samt i Finanstilsynets vejledning og quickguide til hvidvaskloven. Disse og en række andre oplysninger kan findes på finanstilsynet.dk under ”Hvidvask” under fanen ”Tilsyn”.\n• Er 10-mands kommanditselskaber undtaget af FAIF-loven?\nNej, der gælder ingen særskilt undtagelse for 10-mands kommanditselskaber. Vurderingen af, hvorvidt et 10-mands kommanditselskab er omfattet af loven skal således foretages med udgangspunkt i bestemmelserne fastsat i bekendtgørelse om alternative investeringsfonde.\n• Hvem er en FAIF i et K/S selskab, der er en alternativ investeringsfond?\nDer gælder ingen generelle regler for, hvem der er FAIF i forbindelse med et K/S (som er en AIF). Som udgangspunkt kan den alternative investeringsfond frit udpege sin FAIF.\n• Kan en kapitalforening have afdelinger, der investerer uden for bilag 5 og altså derfor ikke i sig selv opfylder investeringskrav til at være en kapitalforening?\nEn kapitalforening kan ikke have afdelinger, der investerer i aktiver, der ikke fremgår af bilag 5 i Lov om Finansiel Virksomhed (FIL).\n• Er kerneaktiviteten i livforsikringsselskaber omfattet af FAIF-loven?\nKerneaktiviteten for pensionsselskaber (indbetalinger fra kunder/medlemmer til pensionsselskaber) er ikke omfattet af FAIF. FAIF kan dog have betydning for pensionsselskaber i forbindelse med investering og forvaltning af de indbetalte midler. Dette gælder eksempelvis i det omfang, hvor et pensionsselskab indgår i et investeringsfællesskab med en eller flere andre investorer.\nSiden FAIF-lovens ikrafttræden har Finanstilsynet fået en række henvendelser om, hvornår et selskab, som investerer i ejendomme (herefter ejendomsfond), bliver omfattet af FAIF-loven.\nNedenfor følger de oftest stillede spørgsmål, som Finanstilsynet modtager. Finanstilsynet har i svarene anført kriterier for vurderingen af, om en given ejendomsfond er en alternativ investeringsfond (herefter benævnt AIF) eller en erhvervsvirksomhed. Kriterierne bygger på lovgivningen og Finanstilsynets praksis.\nI det følgende bliver ejendomsselskaber under ét benævnt ejendomsfonde, uden hensyn til om fonden er en AIF.\na. Hvad er en ejendomsfond, og kan den være en AIF?\nEn ejendomsfond, som har til formål at investere i ejendomme med henblik på at skabe et afkast til investorerne kan være omfattet af FAIF-loven. Der findes forskellige investeringsstrategier – f.eks. er der ejendomsfonde, hvis strategi er at investere i projektbyggeri eller udviklingsejendomme, hvorefter ejendommene enten udlejes eller sælges. Andre ejendomsfonde har som strategi at investere i ejendomme, hvor der er mulighed for renovering ved fraflytning, og derefter forhøje lejen eller alternativt sælge lejligheden.\nSom grundlag for afkastet til investorerne fokuserer nogle fonde alene på stabile lejeindtægter, som giver grundlag for årlige udbytter til investorerne, mens andre fonde fokuserer på både lejeindtægter og værdistigninger i ejendommene.\nI praksis er der mange ejendomsfonde, som både udfører investeringsmæssige aktiviteter og driftsmæssige aktiviteter. Det kan f.eks. være, at en ejendomsfond udvælger og køber ejendommen, udlejer ejendommen til potentielle lejere og løbende foretager renovering af ejendommen og afslutningsvis afhænder fondens ejendomsportefølje til en optimal pris.\nI sådant tilfælde er det vanskeligt at vurdere, om ejendomsfonden er en AIF eller en erhvervsvirksomhed, og det vil bero på en konkret vurdering.\nb. Er en ejendomsfond en erhvervsvirksomhed?\nDet er Finanstilsynets opfattelse, at hvis en ejendomsfonds primære aktiviteter og organisation er fokuseret på drift af ejendomme, f.eks. opkrævning af husleje, vedligeholdelse og istandsættelse i forbindelse med til- og fraflytning samt udarbejdelse af el- og varmeregnskab, vil ejendomsfonden typisk ikke være omfattet af FAIF-loven.\nI vurderingen af om en ejendomsfond er en erhvervsvirksomhed indgår bl.a. fondens forretningsmodel, investeringsstrategi, investeringshorisont, organisatoriske indretning samt de kompetencer fonden besidder, herunder om fonden har delegeret opgaver til tredjepart. Indgår fonden i et koncernforhold med et eller flere datterselskaber vil denne vurdering skulle foretages på koncernniveau, således at aktiviteterne og den organisatoriske struktur i den/de underliggende datterselskaber inddrages i vurderingen. I denne sammenhæng bemærkes, at en ejendomsfond ikke kan strukturere sig med det formål at undgå FAIF reguleringen.\nc. Hvornår kan investorerne i en ejendomsfond som kollektiv gruppe siges at have ”daglige beføjelser eller kontrol” over fonden?\nI vurderingen af hvorvidt investorerne har mulighed for at udøve daglig kontrol eller beføjelser over en ejendomsfond, lægger Finanstilsynet navnlig vægt på det formelle ejerskab over fonden, samt hvem der udøver den faktiske beslutningskompetence over selskabets operationelle forhold.\nDaglige beføjelser eller kontrol skal forstås som en vedvarende beslutningskompetence over AIF’ens operationelle forhold, herunder den daglige drift af AIF’ens aktiver. Det er således ikke tilstrækkeligt, at investorerne som en kollektiv gruppe udøver sine beføjelser som følge af de selskabsretlige regler, herunder træffe beslutning og valg af direktion, bestyrelsesmedlem, revisorer fusion, eller godkendelse af årsregnskab, jf. § 1, nr. 2, i bekendtgørelse om alternative investeringsfonde.\nHar en ejendomsfond primært institutionelle investorer, som pensionskasser m.m., vælges bestyrelsesmedlemmerne typisk blandt de institutionelle investorer. I praksis vil det også være de institutionelle investorer/bestyrelsen, der har den endelige beslutningskompetence ved valg af investeringsejendomme. Denne beslutningskompetence følger af den selskabsretlige lovgivning.\nHar en ejendomsfond derimod primært private investorer, vil det nok i praksis være forvalteren, der kommer med forslag til bestyrelsesmedlemmer samt træffer beslutning om valg af investeringsejendom.\nI begge de nævnte situationer er det Finanstilsynets vurdering, at fondens investorer ikke har daglige beføjelser over fondens aktiver, hvilket indikerer, at fonden kan være en AIF, forudsat at de øvrige kriterier i § 3, stk. 1, i FAIF-loven og i bekendtgørelse om alternative investeringsfonde i øvrigt er opfyldt.\nd. Vil en ejendomsfond, som uddelegerer administrative opgaver nævnt under pkt. b, være en AIF?\nSom anført under pkt. b, er det Finanstilsynets vurdering, at ejendomsfonde, hvis primære aktiviteter består i varetagelse af driftsrelaterede opgaver, vil falde uden for lovens anvendelse.\nDet er endvidere Finanstilsynets vurdering, at hvis en ejendomsfond skal betragtes som en erhvervsvirksomhed med fokus på driftsaktiviteter, skal det være afspejlet i opbygningen af fondens organisation.\nEt eksempel her på kan være fonde, der investerer i udlejningsejendomme, og hvor organisationen samtidig er indrettet med bemanding til at varetage forskellige driftsrelaterede opgaver såsom opkrævning af husleje, renovering i forbindelse med til- og fraflytning samt udarbejdelse af el- og varmeregnskab samt budgettering.\nHvis andre end fondens medarbejdere varetager driftsrelaterede opgaver indikerer det, at fonden ikke er indrettet på at varetage driften.\nI ejendomsfonde, hvis hovedformål er investering i ejendomsværdien, vil bemandingen og personalet være dedikeret til at varetage den strategiske planlægning af f.eks. opkøb og frasalg af fondens ejendomsportefølje. Der vil således være medarbejdere, der varetager salg af andele i ejendomsfonden, foretager investorrapportering i forhold til udviklingen i fondens kapital- og likviditetsforhold, herunder afkast. Administrations- og driftsrelaterede opgaver, som tidligere nævnt, er derimod delegeret og udføres typisk af et ejendoms administrationsselskab.\nMange ejendomsfonde har indgået aftale med et selskab (f.eks. ét eksternt selskab), der skal varetage visse opgaver for fonden. Arten af de opgaver, som selskabet skal varetage for fonden, indgår i vurderingen af, hvorvidt fonden udgør en erhvervsvirksomhed eller en AIF. Udfører selskabet hovedsageligt investeringsaktiviteter på vegne af fonden, indikerer dette, at ejendomsfonden ikke udøver erhvervsvirksomhed og selskabet vil være en forvalter og ejendomsfonden en AIF.\nUdfører selskabet derimod både investeringsaktiviteten og driftsrelaterede opgaver, vil dette indikere, at ejendomsfonden udøver erhvervsvirksomhed, og fonden vil således ikke være en AIF.\ne. Vil en ejendomsfonds investeringshorisont og -strategi have betydning for vurderingen af, om fonden er en erhvervsvirksomhed eller en AIF?\nEjendomsfonde kan have forskellige planer for, hvornår fonden påtænker at afhænde sin ejendomsportefølje. For fonde, som beskæftiger sig med udlejningsejendomme ses typisk følgende investeringshorisont og -strategier:\nDen klassiske exitplan\nEjendommene erhverves og udlejes\nEjendommene sælges efter f.eks. 10 år (med mulighed for forlængelse), hvorefter fonden likvideres\nIkke forudbestemt exitplan\nDer er ikke defineret et exit-tidspunkt. Fonden budgetterer med en periode og et budget på f.eks. 10 år, hvorefter fondens bestyrelse tager stilling til, om ejendommene skal sælges og fonden likvideres, eller om fonden skal fortsætte\nEjendomsfonde med en klassisk exitplan er efter Finanstilsynets vurdering en fond med en investeringsstrategi, der fokuserer på investering i aktivet (ejendommen og dens værdi). Det må formodes, at hovedformålet med erhvervelsen af ejendommene er køb med henblik på at opnå fortjeneste ved salg, når der f.eks. er økonomisk opsving på boligmarkedet. Udlejning af ejendommene, indtil de sælges, anses for at være den sekundære strategi. Hvis ejendomsfonden samtidig delegerer de administrative og driftsrelaterede opgaver til et ejendomsadministrationsselskab, indikerer det yderligere, at fonden ikke har det primære fokus på drift af ejendomme, hvorfor fonden kan blive omfattet af AIF-begrebet, hvis betingelserne nævnt i § 3, stk. 1, i FAIF-loven og i bekendtgørelse om alternative investeringsfonde i øvrigt er opfyldt.\nEn AIF, som har det primære formål at generere afkast f.eks. via. investering i ejendomsværdien, kan ikke organisere sig ud af loven ved at udføre visse opgaver af driftsmæssig karakterer med henblik på at opnå status som erhvervsvirksomhed og dermed blive undtaget FAIF-loven.\nEjendomsfonde, der investerer i andre ejendomsfonde via en fund-of-funds strategi, vil være omfattet af AIF-begrebet, da formålet med strategien ikke er investering i selve ejendommen, men i et værdipapir/finansielt instrument.\nEn ejendomsfond, som ikke har en forudbestemt exitplan kan f.eks. blive omfattet af AIF-begrebet, hvis fonden løbende/systematisk køber og sælger ejendomme til porteføljen, da strategien indikerer, at det er ejendomsværdien og ikke driften af ejendommen, der er det primære fokus.\nf. Vil en ejendomsfond med en ikke forudbestemt exitplan, som nævnt under pkt. e, blive omfattet af FAIF-loven?\nHvis selskabet er en erhvervsvirksomhed med en forretningsmæssig strategi, herunder med fokus på drift af ejendomme, må det antages, at der sjældent sker salg af ejendomme, da der skabes afkast ved effektiv ejendomsdrift. Frasalg af ejendomme kan medføre, at der ikke er aktiver at foretage administration for, hvilket medfører at hensigten med at følge en forretningsmæssig strategi bortfalder. Derfor må det også antages, at ejendomsfonde, der udøver erhvervsvirksomhed, som udgangspunkt ikke har en exit-strategi (frasalg af ejendomme).\nUanset om en ejendomsfond har en exit-strategi eller ej, skal der dog altid foretages en vurdering af, hvorvidt ejendomsfondens organisation er indrettet til at varetage administrationen, som nævnt under pkt. b og d. Delegation af visse administrative og driftsrelaterede opgaver indebærer ikke nødvendigvis, at fonden kvalificeres som en AIF, men det vil bero på en konkret vurdering.\nOvenstående skal ikke forstås som, at en erhvervsvirksomhed ikke må afhænde ejendomme. Såfremt afhændelsen er en naturlig del af virksomhedens strategiske udvikling, samt at virksomheden ikke har intentioner om at afhænde flere ejendomme med henblik på at opnå gevinst i ejendomsværdien, vil det fortsat indikere, at fonden driver forretning som en erhvervsvirksomhed.\n• Skal træk på en kassekredit opfattes som gearing?\nGearing udtrykkes som forholdet mellem en fonds eksponering og dens nettoaktivværdi. Hvis eksponeringen er større end nettoaktivværdien vil der være tale om gearing. Det er imidlertid Finanstilsynets vurdering, at begrænset udnyttelse af en kassekredit f.eks. til dækning af administrationsomkostninger på grund af likviditetsforskydninger ikke skal medregnes i eksponeringen. Det forudsættes dog, at udnyttelsen af kassekreditten er af midlertidig karakter og kun i yderst begrænset omfang ville medføre en øget eksponering, såfremt værdien af kreditten skulle medregnes i eksponeringen.\n• Er vind- eller sol-energiselskaber omfattet af FAIF-loven?\nEn enhed der direkte investerer i vindmøller eller solcelleanlæg anses i udgangspunkt for at have en forretningsmæssig strategi om at udføre en industriel aktivitet (produktion og salg af el) og er dermed undtaget fra lovens anvendelsesområde jf. bekendtgørelse om alternative investeringsfonde § 3, nr. 2. Enheder der investerer i andre enheder (f.eks. selskaber eller fonde) for derigennem at opnå en indirekte eksponering mod produktionsaktiverne vil typisk være omfattet af loven, med mindre enheden har fuld kontrol over den enhed hvori produktionsaktiverne er placeret. Endeligt skal det bemærkes, at enheder, der direkte eller indirekte er eksponeret mod produktionsaktiverne, men som forvaltes af en anden enhed, typisk vil anses for at være en alternativ investeringsfond jf. § 2, stk. 1 i bekendtgørelse om alternative investeringsfonde.\n• Skal forvaltere af alternative investeringsfonde betale afgift til Finanstilsynet?\nJa. Der henvises til Lov om finansiel virksomhed § 362, stk. 2. Heraf fremgår det, at forvaltere af alternative investeringsfonde med registreret hjemsted i Danmark, der er meddelt tilladelse til at forvalte alternative investeringsfonde, årligt skal betale 10,5 promille af deres omkostninger til løn, provision og tantieme. Det fremgår endvidere, at der altid pålægges en minimumsafgift på 20.000 kr.\n• Skal udenlandske forvaltere af alternative investeringsfonde betale afgift til Finanstilsynet?\nJa. Der henvises til Lov om finansiel virksomhed § 361, stk. 1, nr. 30-32. Heraf fremgår det, at udenlandske forvaltere af alternative investeringsfonde fra et land inden for Den Europæiske Union eller et land, som Unionen har indgået aftale med på det finansielle område, og udenlandske forvaltere af alternative investeringsfonde fra et tredjeland, som Danmark er referenceland for, der er meddelt tilladelse til at forvalte danske alternative investeringsfonde årligt betaler 20.000 kr.\nUdenlandske forvaltere af alternative investeringsfonde, som er meddelt tilladelse til at markedsføre en udenlandsk alternativ investeringsfond i Danmark, betaler årligt 2.000 kr. pr. alternativ investeringsfond plus 2.000 kr. pr. afdeling.\nDer henvises endvidere til lov om finansiel virksomhed § 361, stk. 2. Heraf fremgår det, at grundbeløbene i § 361, stk. 1, i lov om finansiel virksomhed er angivet i 2004-priser og reguleres årligt svarende til udviklingen i Finanstilsynets bevilling på finansloven.\nUdviklingen i Finanstilsynets bevilling findes her.\nAfsnit 14. PRIIP forordningen og dokument med central information\nFinanstilsynet skal gøre opmærksom på, at Europa-Parlamentets og Rådets forordning (EU) nr. 1286/2014 af 26 november 2014 om dokumenter med central information om sammensatte og forsikringsbaserede investeringsprodukter (PRIIP’er) (”PRIIP-forordningen”) finder anvendelse for forvaltere af alternative investeringsfonde, såfremt forvalteren markedsfører andele i fonden over for detailinvestorer omfattet af § 5, stk. 5, i FAIF-loven (kendt som ”semi-professionelle investorer”).\nDette gælder for både forvaltere, der har opnået en tilladelse i henhold til § 11, stk. 1, i FAIF-loven, og forvaltere, der er registreret i henhold til § 9, stk. 1, i FAIF-loven.\nOvenstående indebærer, at forvalteren skal udarbejde et dokument med central information i overensstemmelse med kravene i PRIIP-forordningen. Endvidere skal dokumentet offentliggøres på selskabets websted, førend andelene udbydes for disse investorer, jf. artikel 5, stk. 1, i PRIIP-forordningen. Dertil skal selskabet stille PRIIP-dokumentet til rådighed for investorerne i god tid, inden de pågældende investorer bliver bundet af en kontrakt eller et tilbud vedrørende PRIIP’et, jf. artikel 13, stk. 1 og artikel 14, stk. 1, i PRIIP-forordningen.\nFor en uddybning af kravene til blandt andet indholdet og præsentationen af dokumentet med central information henviser Finanstilsynet til Kommissionens delegerede forordning (EU) 2017/653 af 8. marts 2017 om supplerende regler til Europa-Parlamentets og Rådets forordning (EU) nr. 1286/2014 om dokumenter med central information om sammensatte og forsikringsbaserede investeringsprodukter til detailinvestorer (PRIIP'er). Disse og øvrige oplysninger kan findes her.


Fru Larsen: Lille pung\nIndsendt af Fru Larsen kl. 21.20\nJeg tror aldrig man kommer over savnet , om 2 dage er det en måned siden jeg mistede min far og hvor jeg savner ham ... selvom vi er voksne er savnet det samme . Jeg kan godt forstå du savner dine forældre , tankerne og savnet dukker op til mærkedage .\nHåber du klarer dig igennem savnet og trætheden , din smukke pung gør ihvertfald glad af at kigge på :-)\ntanker fra en der kan følge hvordan du har det ...\n19. april 2010 kl. 22.49\nRigtig hjertelig forsinket tillykke med fødselsdagen... Jeg håber du havde en dejlig dag, selvom dagen jo også bringer vemod frem. Savnet af dem man har mistet vil altid være der; de vil altid ha' en plads et sted i vort indre.\nDet er nu snart 21 år siden min far døde, og jeg savner ham stadig rigtig meget; det har især været svært ved mine to mindste børns fødsler og diverse mærkedage.\nDet er en rigtig flot pung, du har lavet; rigtig god idé at bruge den til diverse håndarbejdsværktøj.\nEndelig kan jeg trøste dig med at du ikke er alene om at være forårstræt; jeg synes dagene er rigtig hårde at komme igennem i øjeblikket, men så hjælper det at læse de dejlige kommentarer jeg får på min blog... Tak for det... ;-)\n20. april 2010 kl. 07.27\nEt forsinket hjertelig tillykke med fødselsdagen. Ja, de mærkedage er specielle, på en eller anden måde synes jeg de bliver sværere. Min mor døde af kræft da jeg var 28, kun 54 år gammel. Nu er jeg 48, og jeg synes dagen bliver mere vemodig, for tænk om man selv ikke skulle blive ældre? God dag.


Piement d'Espelette - info\nForside > Piement d'Espelette\nPiment d'Espelette er et chilikrydderi fra den lille baskiske by Espelette. De små røde pebre høstes i sensommeren og tørres hængende på huse og balkoner i byen. Krydderiet er stærkt og elegant på samme tid, og det fremhæver smagen i din mad uden at overdøve de øvrige ingredienser. Det kan bruges i et utal af retter, i byens lille chocolaterie bruges det fx i deres fyldte chokolader.\nPiment d'Espelette er den eneste franske paprikachili som har opnået den beskyttede europæiske IGP oprindelses-betegnelse.\nChilierne til krydderiet skal således dyrkes, forarbejdes og emballeres i kommunerne Larressore, Souraïde, Aïnhoa, Cambo-les-Bains, Espelette, Halsou, Itxassou, Jatxou, Saint-Pée-sur-Nivelle eller Ustaritz. Kommunerne ligger i det Sydvestlige Frankrig nær den spanske grænse og Atlanterhavet afgrænset af bakker og Pyrenæerne. Klimaet er varmt med relativ megen regn og uden de store udsving i dags- og nattetemperaturer. Til gavn for især tørringen af chilierne er området også begunstiget med den varme søndenvind, "haize hegoa".\nDe tørrede chilier formales til et orange pulver. Krydderiet udgør en væsentlig del af egnens identitet, regionale køkken, og nu også økonomi.\nForrige: Persillerod - en duft af persille! Næste: Pita eller pitabrød\nSiden er blevet set 86 gange - Se og skriv kommentarer herunder.\n• TærtebundeTærte og cheesecake er populære desserter, som bliver lækre, selv uden en masse smør i...\n• Damp rigtigtDampning er en sund og skånsom tilberedningsmetode som lader råvarerne bevare både smag,...\nKaffeis med kaffesirup


For at sikre grundlaget for etablering af store vindmøller skal der udlægges støjkonsekvenszoner omkring arealreservationer til store vindmøller ved vedtagelse af kommuneplantillæg for konkrete vindmølleområder. Støjkonsekvenszonernes udstrækning bestemmes af vindmøllernes støjbidrag og under hensyntagen til, at der ikke kan etableres boliger inden for 4 gange vindmøllehøjden. Støjkonsekvenszonerne skal fastlægges i forbindelse med planlægningen for det enkelte område, når det endelige opstillingsmønster og vindmøllernes støjbidrag er kendt. Inden for støjkonsekvenszone A må der, bortset fra byggeri og anlæg, der er erhvervsmæssigt nødvendigt for jordbrugserhvervene, ikke etableres ny beboelse. Inden for støjkonsekvenszone B må der, bortset fra byggeri og anlæg, der er erhvervsmæssigt nødvendigt for jordbrugserhvervene og beboelse ikke etableres ny støjfølsom arealanvendelse.


Næste premierefilmEksorcisten - Begyndelsen\n'Collateral' handler om Max der efter 12 år som taxa-chauffør i L.A. har set det meste, troede han!\nI aften skal blive en meget anderledes. Max og hans taxa kapres af Vincent – en lejemorder med et tæt skema denne aften.\nMax spilles af Jamie Foxx (Nådeløs hævn) og Tom Cruise (Cocktail) er lejemorderen Vincent i 'Collateral.\nCollateral Thriller med Jamie Foxx og Tom Cruise\nVælg bedømmelseGive Collateral 1/6Give Collateral 2/6Give Collateral 3/6Give Collateral 4/6Give Collateral 5/6Give Collateral 6/6Fortryd bedømmelse\nFilm noir/rå action-film\nPerfekt action film\nAldrig har jeg nogen sinde set et så skræmmende fantastisk portræt af Los Angeles. Lyden på de affyret patroner lyder som noget Gud har skabt. Tom Cruise er bad-ass og havde fortjent en Oscar, og denne film er uden tvivl Manns bedste.\nDer bliver i en anmeldelse brokket sig over at Cruise spiller usympatisk. Selv om han er "skurken" så er jeg med ham hele vejen, hvilket jeg også er med Max. Scenen hvor Foxx er bundet til rattet og bliver lænset af nogle tyveknægte og Cruise derefter kommer ud ad bygningen og siger ”Yo homie... That my breifcase?” fik mig totalt og jeg var altid spændt på hvad der ville ske, både det næste sekund og næste scene.\nFilmen slutter selvfølgelig af med et klasse plot twist jeg ikke havde færden af, eller nogen sinde havde drømt om. Og prikken over i'et var selvfølgelig at jeg ikke vidste noget om det overhovedet.\nEn film der skal ses, og sikkert også genses. Tak til Wayne for at nævne nogle Cruise film overfor mig, jeg fortryder ikke et splitsekund at jeg brugte 29,- kr på denne film. Hele vejen igennem var jeg totalt solgt.\nMax (Jamie Foxx) er taxichauffør og har været det i 12 år. Han sparer sammen til at grundlægge eget transport-/limousinefirma, hvor kørerturen i sig selv skal være en oplevelse. Han er venlig, stille, rolig, og han forsøger bare at klare sig igennem hverdagen. Desværre kommer Max en aften til at samle lejemorderen Vincent (Tom Cruise) op, hvilket han kommer til at fortryde.\nOvenstående opridsning af filmens indledende plot kan godt lede tankerne hen imod klichéer, og desværre bygger filmen også på sådan nogle. Plottet hæver sig desværre aldrig ret meget over plottene i gennemsnitlige action-/thrillerfilm, som Hollywood spytter ud på samlebånd, som er fordismen den ypperste dyd i filmens hovedstad. Ikke dermed sagt, at historien er elendig, den bliver bare aldrig rigtig god.\nHeldigvis er både Tom Cruise og Jamie Foxx ligeglade nok med klichéerne til at spille rigtigt godt skuespil. Jamie Foxx blev nomineret for sin indsats, men Tom Cruise skulle efter min mening også have haft en nominering. Han formår at fremstå rigtig kynisk i rollen som lejemorder. Flere gange dræber han folk og fortsætter med at være så rolig og kontrolleret, at man skulle tro, at han tidligere havde levet af at slå folk ihjel. Samtidigt fremstår flere af actionscenerne intense og spændende.\nVi har altså at gøre med en film, der kører på flere klichéer, men som samtidigt i sine spændingscener og sit skuespil holder hovedet oppe. Så, hvis du vil have en underholdende og velspillet film, der gerne gør en større indsats end mange andre actionfilm, så se "Collateral".\n- med Tom Cruise som skurk! Han gør det virkeligt godt som benhård lejemorder i denne film!\nTom Cruise spiller sin bedste rolle...kæft det er godt skuespil.\n"This is what I do for a living"\n”Collateral” er et interessant karakterstudie, der får mest kød på i ekstremt velskrevne dialoger mellem en dagdrømmende forsigtigper af en taxachauffør, der kigger på et postkort af Maldiverne, og en apatisk lejemorder, der ikke slår ihjel, fordi det i sig selv fører til noget, men fordi det er en ligeså god levevej som andre. Kontrasten skaber gnister. De spilles af hhv. Jamie Foxx og Tom Cruise, der begge trådte i ukendte vande på daværende tidspunkt. Foxx havde mest medvirket i komedier, og Cruise får sjældent lov til at være iskold. Men de får begge lov til at overraske her. Jeg ved, hvorfor Foxx laver mere drama nu, og jeg undrer mig over, hvorfor Cruise ikke tager flere roller som denne. Jeg glæder mig over at Foxx blev nomineret til en Oscar for bedste mandlige birole, og ærgrer mig over, at Cruise ikke blev tildelt samme ære. Hans blotte tilstedeværelse er ofte nok til at få opmærksomhed, uanset hvor kold han er. Det er der meget få, der kan.\nDe diskuterer livet i Los Angeles – englenes by – hvor ingen kommer hinanden ved. Vincent (Cruise) forklarer sit arbejde ved at pege på alle andres skyldighed og dermed indirekte sin egen uskyld. Max bebrejder Vincent for hans gerninger, hvorefter Vincent argumenterer for Max’ egen passivitet. Der er adskillige katastrofer derude. Hvorfor har Max gjort noget for at hjælpe. Fordi det ikke er hans problem, og hvis han er selvisk, hvorfor kan Vincent så ikke også være selvisk. Ingen bekymrer sig alligevel om hinanden i Vincents optik. Max (Foxx) planlægger at åbne et limousineselskab og kører i taxi som en midlertidig beskæftigelse – på 12 år. Hans undskyldninger virker eller er langt mere skrøbelige end Vincents. Det tog en psykopat til at få Max i omdrejninger.\nMax har også en påvirkningskraft på Vincent. Jeg ikke helt sikker på hvorfor. Hvad skal der til for at komme ind under huden på en lejemorder med manglende empati? Det er filmens egentlige mysterium (for mig i det mindste). Denne person, der har trænet sig selv til at opføre sig anstændigt, men ikke på en naturlig måde. Han og Max bliver på et tidspunkt nød til at besøge Max’ mor på hospitalet. Vincent synes, at Max skal købe blomster. Max synes, at det er spild af penge. Derefter siger Vincent: ”Hun har båret dig i maven i 10 måneder” med en tone, der henviser til Max’ manglende respekt. Da Max kigger tavst på Vincents efter den mærkværdige replik, siger Vincent til sidst: ”Folk køber blomster, så køb blomster”. Hvor de fleste personer ubevidst danner kognitive skemaer til at handle korrekt i visse situationer, så skulle man tro, at Vincent bevidst skrev sine ned. Det han siger er ikke hans egne ord, hans handlinger er ikke altid naturlige, hvilket gør ham svær, men interessant, at dykke ned i.\nDer er selvfølgelig også action, der hører til den brutale, effektive og intellektuelle stil, som jeg elsker. I en scene bliver Vincent konfronteret af en eller anden bevæbnet bølle, der holder sin pistol sidelæns. Han er tydeligvis inspireret af en klassisk actioncliché, der får ham til at se ”cool” ud, og er tydeligvis uvidende om, hvordan man skyder i virkeligheden. Vincent trækker hurtigt sin pistol, holder den fast med begge hænder, skyder bøllen to gange i hjertet og en gang i hovedet. Det er i øvrigt den metode Vincent bruger på alle ofre. Systematisk, effektivt og overraskende brutalt, når klichéer sættes i kontrast med en virkelig lejemorder.\nDer er ikke som sådan mange store overraskelser i filmen. Nogen vil formentligt forveksle den med noget ekstremt banalt. Jeg vil nu mene, at den skiller sig ud ligesom så mange andre af Michael Manns film. Der er fremragende skuespillere med fremragende replikker med fremragende action. ”Collateral” er blandt de bedre på alle niveauer.\nNot bad at all! Cruise and Foxx are good together and there are some nice bits of action.\nFedt at se Cruise...\n.. i en helt anden rolle, som benhård og skruppelløs lejemorder. Det at han er iskold og beregnende, gør at man tror på ham i rollen. Man ser tydeligt at det er Michael Mann som står bag.\nFilmen blev solgt lidt for meget på, at vi her for første gang havde Cruise i en usympatisk rolle. For mig havde det den konsekvens, at jeg kom til at fokusere alt for meget på hans skuespil - og ikke så meget på historien, som jeg i øvrigt synes er en anelse tynd. Cruise gør det godt, men han er ikke god nok til at virke scary - og dermed til at skabe den nerve og spænding, som det vel var intentionen med filmen.


Bælter | Flot udvalg af bælter til hverdagsbrug eller fest | Sirup\nEt bæltes primære funktion er at holde dine bukser på plads. Med tiden er det dog i lige så høj grad blevet en accessory. For rigtig mange kvinder er det derfor bæltet, der bruges til at sætte prikken over i'et på deres outfit.\nDerfor bør enhver kvinde naturligvis have et udvalg af bælter i garderoben. Tiden, hvor et dame bælte blot blev brugt til at holde bukser, shorts e.l. på plads, er nemlig ovre. I dag er det derimod en integreret del af dit look.\nEr man blandt de kvinder, der går op i hver detalje af sit outfit, er bælter derfor ikke længere noget, der kan bruges til at holde på de løse bukser. Faktisk er det en essentiel del af et outfit, da bæltet kan tilføre noget, som andre accessories ikke kan.\nFind håndplukkede bælter til kvinder hos Sirup\nEr du gået på jagt efter et nyt bælte? I så fald er du havnet det helt rette sted. Her hos Sirup kan du nemlig finde et bredt udvalg af bælter til kvinder. Blandt dette udvalg vil du støde på modeller, der egner sig til brug til både hverdag og til fest.\nVores udvalg er ikke det største. Til gengæld er du sikret, at hvert et produkt, du finder hos Sirup er nøje udvalgt. Vi håndplukker nemlig alle de flotteste styles fra de brands, vi fører. Udvalget indeholder dog nydelige bælter i både ruskind, læder og stof.\nDerfor har vores udvalg selvfølgelig også en vis alsidighed. Da bælterne, der har fundet vej til vores sortiment, er meget forskelligartede, er der noget for enhver smag. Uanset om du leder efter et smalt læderbælte eller et stort bælte i slangeskind, har vi noget for dig.\nKvindebælter fra nøje udvalgte brands\nDet er ikke et hvilket som helst udvalg, du finder hos Sirup. Hele udvalget af bælter er nemlig nøje udvalgt - og det gælder også for vores brands. Derfor støder du på en lang række anerkendte brands, herunder Baum und Pferdgarten, Gestuz, Becksöndergaard og Notes du Nord her på siden.\nAt vores udvalg udgøres af produkter fra disse brands, er din garanti for, at hvert bælte her på siden er i høj kvalitet. Hertil er alle vores brands garant for moderigtigt design, der netop gør bæltet til en reel del af dit outfit, og ikke blot et praktisk objekt til at holde bukser oppe.\nKøb dit bælte til damer på Sirup.dk\nHos Sirup.dk finder du mange spændende bælter til damer. Derfor finder du selvfølgelig også ét, der tiltaler dig. Når du bestiller det, kan du endda glæde dig over, at ventetiden er kort. Vi sender nemlig alle vores ordrer således, at de er hos kunden indenfor 1-2 dage.\nDerudover får du fri fragt på din ordre, hvis blot du køber for mere end 500 kr. Gør du det, får du sendt din ordre til en pakkeshop, uden at skulle betale for fragten. Det er dog også muligt at hente din ordre i vores fysiske butik i Aalborg, såfremt dette ønskes.


Ny smittesherif spiller med musklerne – Ekstra Bladet\n12. maj. 2020 kl. 17:50\nForvirring om ansvarsfordelingen og brølere på stribe under coronakrisen får Mette Frederiksen til at oprette en ny styrelse\nStatsminsteren og justitsministeren præsenterede tirsdag den nye styrelse, der fra august skal sørge for, at vi er bedst muligt forberedte på et eventuelt nyt virusudbrud. Video: Ritzau Scanpix\nDer er en ny smittesherif på Slotsholmen.\nNavnet er Hækkerup. Nick Hækkerup.\nOg justitsministeren er fra første fløjt klar med besked om, hvor medicinskabet skal stå.\n- Den nye styrelse skal levere muskler til den praktiske del, siger han på tirsdagens pressemøde og fortsætter:\n- Den skal være et helt afgørende omdrejningspunkt mellem den private og den offentlige sektor. Og i arbejdet med andre lande om at sikre værnemidler og tests.\nJustitsminister Nick Hækkerup (S). Foto: Ida Marie Odgaard/Ritzau Scanpix\nBaggrunden for Nick Hækkerups nyvundne ansvar er Mette Frederiksens besked om at oprette en ny og endnu unavngiven styrelse, der skal sikre, at Danmark fremover står bedre rustet, når epidemier og store sygdomme truer befolkningens sundhed.\nDer har nemlig ikke været godt nok styr på, hvem der egentlig skulle løfte ansvaret.\n- At man føler et behov for at lave den styrelse, er et politisk signal om, at man ikke synes, det har været løst tilstrækkeligt godt, påpeger Jakob Kjellberg, professor i sundhedsøkonomi.\nDermed er den nye styrelse også et vink med en vognstang til Mette Frederiksens hidtidige coronageneraler om, at indsatsen har efterladt noget tilbage at ønske.\nSøren Brostrøm, (Sundhedsstyrelsen) Kåre Mølbak (Statens Serum Institut) og Thomas Senderovitz (Lægemiddelstyrelsen) er blevet ansigterne på embedsværket bag regeringens indsats. Men ansvaret er for ofte endt mellem flere stole. Den ene hånd har ikke altid vidst, hvad den anden gjorde.\nDerfor har regeringen set et behov for at stramme bardunerne og udpege en ny sherif.\nFAKTA: Regeringen vil styrke beredskabet grundet corona\nRegeringen opretter en ny styrelse, der skal sikre forsyning af værnemidler og øge testkapaciteten. Det fremgik tirsdag på et pressemøde med statsminister Mette Frederiksen (S).\nIfølge statsministeren viser erfaringerne med udbredelsen af coronavirus, at der er behov for en konsistent og tværgående koordination af myndighedernes indsats.\n* Den skal sikre forsyning og tilstrækkelige lagre af værnemidler samt tilgængelighed af tests og isolationsfaciliteter.\n* Den står for at koordinere samarbejde vedrørende tests og værnemidler på tværs af myndigheder, herunder kommuner og regioner og med private aktører.\n* Regeringen kalder det en 'massiv oprustning' af arbejdet med koordinering.\n* Hidtil er en del af arbejdet blevet varetaget af National Operativ Stab under Rigspolitiets ledelse. Men fremover overgår arbejdet til den nye styrelse, der skal koordinere anskaffelsen og fordelingen af værnemidler samt understøtte tests af potentielt smittede.\nSundhedspolitik er sikkerhed\nValget er faldet på Nick Hækkerup og Justitsministeriet, fordi corona har ført til erkendelsen i regeringsapparatet om, at sundhedspolitik også er sikkerhedspolitik, velfærd og økonomi.\nDer er behov for en styrmand, som kan føre politiske ønsker ud i livet. Én der kan levere varen.\nSøren Brostrøm, Sundhedsstyrelsens direktør, erkender da også i et interview med Børsen, at ansvarsfordelingen har været uklar.\n- Jeg vil sige, at vi ikke altid har været tydelige nok omkring, hvem der gjorde hvad.\n- Jeg medgiver, at hvis jeg som borger sad og kiggede ind, har der været det, nogle medier beskriver som en zigzagkurs. Det synes jeg egentlig ikke selv – det kan andre kalde det. Men det var og er ubetrådt land, siger han.\nStatsminister Mette Frederiksen (S) på pressemøde tirsdag formiddag. Foto: Philip Davali\nZigzag om anden bølge\nSom det seneste eksempel på manglende klarhed om coronakursen står direktøren for Statens Serum Institut, Kåre Mølbak.\nPå tirsdagens pressemøde slog han fast, at det er 'meget usandsynligt', at der kommer en anden bølge af corona.\n- Vi skal gøre alt, hvad der står i vores magt for at forebygge en egentlig anden bølge. Det mener jeg, vi har forudsætningerne for nu. Vi har lært meget om, hvordan vi skal håndtere coronavirus ude i samfundet og på sygehusene.\n- Men vi kan komme til at se ændringer i smittetrykket, lød det fra Kåre Mølbak.\nUdmeldingen står imidlertid i direkte kontrast til, hvad Statens Serum Institut - hans egen butik - vurderede i en rapport så sent som 6. maj.\nHeri blev det påpeget, at der er ’en betydelig risiko, for at der senere kommer en 2. bølge af epidemien.’\nMette F. kræver bedre forberedelse\nMette Frederiksen understreger, at der fremadrettet er behov for bedre greb om håndteringen af farlige sygdomme.\n- Vi er i en situation nu, hvor vi har smitten så godt under kontrol, at vi kan tillade os - og er forpligtiget til - at få lagt en langsigtet plan ind i efteråret og som forberedelse, hvis en anden pandemi skulle ramme os. Der synes jeg, at det giver god mening at sige, at sundhedsmyndighederne en anden gang - og herfra - skal have mere tid til at tage sig af det sundhedsfaglige. Andre myndigheder kan tage sig af praktikken og logistikken eksempelvis på værnemidler, forklarer hun Ekstra Bladets reporter foran Folketingssalen.\n- Din sundhedsminister har tidligere udtalt, at myndighederne ikke var godt nok forberedt på den her situation. Skal den nye styrelse ikke ses i forlængelse af den utilfredshed?\n- Corona er kommet bag på hele Europa. Der er Danmark ikke anderledes end de andre lande. Det har vist sig, at ved at handle hurtig har vi kunnet håndtere det klogt indtil nu. Men forpligtelsen til at være forberedt på en helt anden måde næste gang er der selvfølgelig.\nBrølere på stribe\nDen nye styrelse skal sikre, at der er styr på helt basale ting, hvis en pandemi igen lammer verden.\nDen indsats har haltet gevaldigt under coronakrisen. Her kommer fire eksempler:\nMangel på test\nLægemiddelstyrens direktør, Thomas Senderovitz, lovede 18. marts, at der var fuldstændig styr på testkapacitet.\n- Vi (har, red.) rigeligt til at håndtere covid-19-arbejdet og den epidemi, som kommer nu, sagde han til Finans.\nSølle tre dage senere skreg regionerne om hjælp, fordi de var løbet tør for udstyr til at teste for covid-19.\nForvirring om strategi\nHvem skal egentlig testes?\nSvaret på det egentlig simple spørgsmål har igennem krisen adskillige gange under coronakrisen.\nSundhedsstyrelsens direktør erkendte sit ansvar for forvirring 11. maj i Politiken.\n-Tydelig kommunikation om teststrategien er vi generelt ikke lykkedes godt nok med. Det går helt tilbage til februar og marts, og jeg kan kun tage ansvar for min egen del. Har vi været skarpe nok i vores retningslinje og kommunikation? Nej, det har vi ikke, og det vil vi forsøge at gøre bedre fremadrettet.\nKåre Mølbak, direktør for Statens Serum Institut, har tumlet rundt i manegen i spørgsmålet om flokimmunitet - altså om store dele af befolkningen skal smittes eller ej. Et spørgsmål der i den grad er afgørende for, hvordan myndighederne skal sætte ind over for en sygdom.\n- De (verdenssundhedsorganisationen, WHO, red.) forestiller sig, at man kan inddæmme smitten, men det mener jeg er totalt passé.\n- Målet med vores strategi er ikke nødvendigvis at stoppe smitten, men det er at opbygge en flokimmunitet på en kontrolleret måde, så sundhedsvæsenet ikke knækker, sagde han til Politiken 26. marts.\nEn uge senere skar Mette Frederiksen igennem:\nMens alle alarmklokker ringede i Asien, udløb der fra Sundhedsstyrelsen 22. og 23. januar underligt beroligende toner.\n- Vi har et godt beredskab i Danmark til at håndtere situationer som denne og har fra Sundhedsstyrelsens side opdateret sundhedspersonalet med information om, hvordan de skal håndtere patienter med mistanke om denne specifikke sygdom, sagde læge Ane Just Ohrt i en pressemeddelelse.\nDagen efter var hun om muligt endnu mere kålhøgen.\n- Vores vurdering er, at der er meget lille sandsynlighed for, at der kommer en person med sygdommen til Danmark, lød det fra lægen, der er ansat under Søren Brostrøm.


26. september 2016 | Nyhed\nKronprinsparret deltager i reception for erhvervsdelegationen og særligt inviterede repræsentanter for kunst, kultur og diplomati i Washington D.C. Danmarks ambassadør i Washington er vært.\nVed receptionen åbner også en ny udstilling "Arts in Embassy" i ambassadørboligen med moderne, dansk kunst, som ambassaden, Statens Kunstfond og Kulturministeriet står bag. Desuden vil H.K.H. Kronprinsen overrække H.K.H. Prins Henriks Æresmedalje.\nLøbetur med veteraner i The National Mall\nKronprinsen løber en tur i The National Mall sammen med amerikanske veteraner.\nOfficiel velkomst hos U.S. Chamber of Commerce\nDet amerikanske handelskammer er vært for erhvervsfremstødets officielle begyndelse, hvor Kronprinsen holder velkomsttale.\nÅbning af seminar for maritim industrien\nKronprinsen holder åbningstale ved CSG's, The Consultative Shipping Group's, seminar om maritim industrien. CSG består af søfartsadministrationer fra 18 lande, herunder Danmark, som har formandskabet i denne periode. CSG arbejder for bedre vilkår samt fri og retfærdig konkurrence i maritim industrien og behandler således emner som miljøregler, klimaforandringer og frihandel.\nKronprinsessen deltager i The U.S. Department of Health and Human Services' (HHS) sundhedsseminar, der er arrangeret i samarbejde med det amerikanske sundhedsministerium.\nSeminar om landbrug og fødevarer\nKronprinsessen aflægger besøg ved seminaret "Evolving U.S. Food Policy and Emerging Consumer Trends”. Her vil danske landbrug- og fødevarevirksomheder møde de amerikanske myndigheder, som er ansvarlige for fødevarepolitikker.\nKronprinsparret deltager i en erhvervsfrokost under temaet bæredygtighed. Udover erhvervsdelegationen deltager også gæster, som arbejder med bæredygtighed hos myndigheder, kongressen, NGO'er og tænketanke. Under frokosten vil Kronprinsparret overvære underskrivelse af en samarbejdsaftale mellem København og Washington D.C.\nBesøg ved Clean Water Caucus i United States Congress\nKronprinsen besøger Clean Water Caucus-event, der har til formål at promovere danske virksomheders bæredygtige vandteknologi overfor amerikanske beslutningstagere. Derudover er formålet også at give de danske virksomheder indsigt i forretningsmulighederne og den politiske situation omkring bæredygtig vandteknologi i USA. Under besøget vil Kronprinsen holde tale.\nMøde med Demokraternes 'Whip' Steny Hoyer\nKronprinsen mødes med Demokraternes 'Whip' Steny Hoyer i U.S. Capitol, hvor Kongressen har til huse.\nBesøg hos Children’s National Medical Center\nKronprinsessen besøger børnehospitalet Children’s National Medical Center. Under besøget vil Kronprinsessen blive vist rundt på hospitalet og hilse på patienter og deres familier. Children’s National Medical Center er internationalt anerkendt for innovation indenfor pædiatri og som fortaler for børns rettigheder.\nArrangement med International Centre for Research on Women\nKronprinsessen deltager i et arrangement med International Centre for Research on Women (ICRW). ICRW arbejder for at fremme ligestilling og kvinders rettigheder verden over. Centret forsker blandt andet i kvinders bidrag til fællesskaber og de barrierer, der forhindrer kvinder i at opnå økonomisk stabilitet. Kronprinsessen holder tale under arrangementet.\nKronprinsparret deltager i The Grand Ball i Smithsonian Arts and Industries Building sammen med erhvervsdelegationen, lokale samarbejdspartnere, udvalgte amerikanske politikere og repræsentanter for den danske ambassade. Kronprinsen holder tale.\nBesøg ved udstillingen "On the Water"\nKronprinsparret besøger udstillingen "On the Water" i National Museum of American History Smithsonian Institution. Udstillingen er sponsoreret af Maersk og er en del af museets permanente samling om nationens maritime historie. I forbindelse med udstillingen deltager Kronprinsparret ligeledes i en networking breakfast.\nBesøg på Veterans Affairs Medical Center\nKronprinsparret besøger sammen med erhvervsdelegationen Veterans Affairs Medical Center. Under besøget bliver Kronprinsparret vist rundt i Inpatient Ward and Women’s Health Clinic. Veteran's Health Administration er det største integrerede sundhedssystem i USA, som behandler næsten 9 millioner veteraner årligt. Afdelingen i Washington behandler årligt over 98.000 veteraner.\nVirksomhedsbesøg hos Guldmann Inc.\nKronprinsparret besøger Guldmann Inc., som er den amerikanske afdeling af danske Guldmann a/s. Guldmann fremstiller og udvikler patienthjælpemidler, blandt andet liftsystemer og kørestolselevatorer- og ramper. Under besøget overværer Kronprinsparret åbningen af Guldmanns nye showroom.\nBesøg ved Sustainability Event "Cities as Drivers for Sustainability"\nKronprinsen besøger bæredygtighedsarrangementet "Cities as Drivers for Sustainability" på University of Boston. Arrangementet sætter fokus på bæredygtighedsløsninger i Danmark og USA.\nBesøg med Mayor Walsh\nKronprinsparret deltager i møde med Bostons borgmester Marty Walsh.\nKronprinsparret deltager i en netværksmiddag med den danske erhvervsdelegation og samarbejdspartnere i Boston og det øvrige Massachusetts. Kronprinsessen holder tale.\nKronprinsen deltager i DONG Energy Breakfast Event. Arrangementet sætter fokus på offshore vindenergi efter en ny energilov i Massachusetts åbner op for nye markedsmuligheder.\nÅbning af seminar om bæredygtighed\nKronprinsen holder åbningstale og deltager i et seminar om vedvarende energi. Formålet med seminaret er at belyse, hvordan dansk teknologi i højere grad kan indgå i amerikanske løsninger.\nBesøg på Harvard Kennedy School\nKronprinsen aflægger besøg på Harvard Kennedy School. Under besøget bliver en stipendie-donation på 250.000$ fra Crown Prince Frederik Fund til Harvard University Kennedy School præsenteret. Derefter vises Kronprinsen rundt på universitetet af fire danske studerende, som har modtaget stipendier fra Crown Prince Frederik Fund.\nÅbning af seminar om innovation i fødevaresektoren\nKronprinsessen holder velkomsttale og deltager i seminaret “The Drivers of Food Innovation in the U.S. and Denmark”. Seminarets formål er at udveksle erfaringer med fødevareinnovation i Danmark og USA.\nÅbning af LEO Science & Tech Hub\nKronprinsessen forestår den officielle åbning af danske LEO Pharmas nye forsknings- og udviklingskontor, LEO Science & Tech Hub, på Cambridge Innovation Center.\nMøde med Guvernøren af Massachusetts Charles D. Baker\nKronprinsparret mødes med Massachusetts' guvernør Charles D. Baker.\nKronprinsparret deltager i en business lunch med den danske erhvervsdelegation, lokale samarbejdspartnere og repræsentanter for myndighederne i Massachusetts. Guvernør Charles D. Baker er vært ved frokosten.\nVirksomhedsbesøg hos IBM Watson Health\nKronprinsen besøger IBM Watson Health, som arbejder for at transformere den globale sundhed ved at analysere sundhedsdata gennem kognitiv IT. Under besøget bliver Kronprinsen vist rundt i det højteknologiske hovedkvarter.\nBesøg på Boston Children's Hospital\nKronprinsessen besøger Boston Children's Hospital (BCH) sammen med den danske producent af teknologi til sundhedssektoren, Radiometer. BCH og Radiometer samarbejder om at udvikle behandlingen af børn.


Willis Towers Watson Masters er i gang – Følg med LIVE – ECCO Tour\nWillis Towers Watson Masters er i gang – Følg med LIVE\n7. september 2017 Admin 821 Læsninger\nGladbjerg fik sin første ECCO Tour sejr ved Willis Towers Watson Masters 2016\nWillis Towers Watson Masters i Kokkedal Golfklub er i gang. Turneringen er sidste mulighed for spillerne til at spille sig med i FREJA Final 4Four.\nFor de førende på ranglisten gælder vigtige point til GolfBox Nordic Golf League Ranking, hvorfra top-5 rykker til Challenge Touren fra næste sæson. Victor Østerby er inden denne uge nummer fire og kan tage et stort skridt “oprykningskampen” med et godt resultat i Kokkedal.\nI 2016 vandt danske Mathias Gladbjerg en overraskende men suveræn sejr i Kokkedal, men med formstærke spillere Niklas Nørgaard Møller, Victor Østerby, Christian Gløët, Daniel Jennevret, Anton Wejshag, Niklas Lemke m.fl, så bliver det en hård kamp for at forsvare sin titel.\nFølg Willis Towers Watson Masters LIVE her.\nFor at kvalificere sig til FREJA Final 4Four, der begynder om to uger i Storådalen, Holstebro, så skal man foruden at være i top-100 også have spillet syv turneringer i minimum tre lande. Du kan se en renset liste her.\nVær opmærksom på, at enkelte spillere på listen kun har spillet seks turneringer. Men da de er med i denne uge, vil de nå op på syv, og dermed være klar til FREJA Final 4Four såfremt de er i top-100.\n← FREJA Final 4Four står for døren – Eksklusivt ur på højkant\nVictor Østerby fortsætter storspil på ECCO Touren →


Nyheder - Johannes Andersen - officiel hjemmeside\nNy video og cd - Mellem Skyernes Skygger\nDen 28. februar 2014 udkommer Johannes Andersens nye cd: MELLEM SKYERNES SKYGGER. Man kan allerede høre et nummer og se den første video fra pladen her.\nJohannes Andersen & The Overheads dukker op på Skråen fredag den 6. december 13. Med et sæt bestående af Dylan på dansk, sange fra Johannes Andersens kommende plade og fortællinger om tiden, vennerne og de gamle kærester. Der lægges ud i den søgende ende, hvorefter der bliver lukket op for rocken.\nJohannes Andersen & The Overheads er også ved at afprøve badebukserne. De spiller nemlig på Svinkløv Badehotel den 1. juni 2014. Her bliver der spillet både om grise på motorvejen, den truende tordensky og tidens opportunisme. Altså sange fra den nye plade. Samtidig bliver der også tid til Dylan på dansk, hentet fra pladen Natten er nær.\nKoncert på skråen torsdag d. 20 december\nSå var det ikke så længe, inden vi giver koncert på Skråen. Det kunne være hyggeligt at sig og dine venner til koncerten. Som netop handler om gamle kærester og venner.\nJohannes Andersen & The Overheads spiller Gamle venner og kærester, Bob Dylan på dansk, i efteråret bl.a. på Fyn i Aarslev og på Skråen i Aalborg. Der kommer flere oplysninger om disse koncerter.\nJohannes Andersen har lige spillet solo i Europahallen, Aalborghallen. Det skete den 15, september 2012 som en kombination af oplæg og koncert ved årsmøde i chauffør-afdelingen i 3f.\nNatten er nær. Dylan på dansk - live i Langes Gård\nTorsdag den 2. august spilles der Bob Dylan på dansk – live – i Langes Gård, Aalborg. Det sker kl. 16.00. Fri entré.\nJohannes Andersen fortæller om gamle kærester og venner, og spiller Bob Dylan numre på dansk som illustration og perspektivering af fortællingerne. Det er også muligt at købe Johannes Andersens nye plade Natten er nær. Bob Dylan på dansk. Se mere om arrangementet og om Langes Gård her.\nOnsdag den 4. juli er det muligt at høre Johannes Andersen & The Overheads spille sange fra Natten er nær – Bob Dylan på dansk på Nibe Festival. Der bliver også spillet danske udgaver af Dylan-sange, der ikke kom med på pladen, bl.a. en giftig udgave af Lovesick – Jeg tvivler. Der vil også komme enkelte historier om gamle venner og kærester mellem sangene.\nDer er lagt op til glimt af en hverdag med muligheder og savn. Koncerten løber af stablen kl. 22.30. På Den lille fede. Bandet glæder sig.\nDR netværket - Om skønhed og selvværd\nI lørdags deltog Johannes Andersen i debatten på DR netværket om skønhed, botox og selvværd. Det blev til en engageret og spændende diskussion, hvor en række paradokser forbundet med ønsket om at gøre sig selv til, blev behandlet. Du kan høre udsendelsen her.\nDylan på dansk - på Mortens kro\nI forbindelse med afslutningsfesten på MIL – en Masteruddannelse på AAU – forsøger Johannes Andersen den 14. juni at spille Dylan på dansk så tilpas lavt, at de nyuddannede kandidater får glæde af det, mens de øvrige gæster ikke udsættes for gener. En udfordring af de store! Et forsøg som måske samtidig kan anbefales til andre. Nu skal vi dog lige gøre vores erfaringer.\nIdentitet, musik og kultur\nJohannes Andersen holder oplæg om Identitet, musik og kultur på Oure Højskoles Musikalske inspirationskursus. Herunder om samspillet mellem ungdomskulturer og musik. Du kan se mere om arrangementet her.\nDR P1 Netværket - Kvoter for mangfoldighed\nFik du ikke lige hørt udsendelsen om Kvoter for mangfoldighed i Netværket på DR P1, så ligger den her. Her diskuterer Johannes Andersen sammen med Farhiya Khalid og Anne Marie Dahl. Det er altid spændende at deltage i en velplanlagt debat, hvor der er tid til både at tage nye temaer op og udfolde argumenter.\nForedrag og koncert på Trekanten, Aalborg Øst\nTorsdag den 26. maj holder Johannes Andersen foredrag om De barnagtige og spiller koncert med fortællinger om Gamle venner og kærester. Der bliver spillet Bob Dylan på dansk. Se mere om foredrag og koncert her.\nGAFFA anmelder Natten er nær\nGaffa har anmeldt Johannes Andersen. Natten er nær. Bob Dylan på dansk. Bladet giver pladen **** (4 stjerner). Anmelderen skriver bl.a.: Modigt? Ja, mildest talt. Eller dumdristigt.


Clinton lover hjælp til Asien\n*Præsident Bill Clinton har afsluttet sit besøg i Kina og brugte fredag i en tale i Hongkong anledningen til at love amerikansk støtte til de kriseplagede asiatiske lande, der er villige til selv at lægge sig i selen.\n"USA vil gøre alt, det kan for at hjælpe enhver asiatisk regering, der er rede til selv at arbejde sig tilbage til en sundere økonomi," sagde Bill Clinton, der opfordrede de økonomisk plagede lande i Asien til at gennemføre politiske reformer, der garanterer borgernes politisk frihed og respekt for menneskerettighederne.\nNy Tvind-sag truer oplysningsforbund\n*De politiske partiers oplysningsforbund med Arbejdernes Oplysnings Forbund (AOF) i spidsen er så tæt forbundet med de statsfinansierede daghøjskoler, at skolerne reelt drives ulovligt, skriver Weekendavisen.\nEn ny undersøgelse fra Undervisningsministeriet dokumenterer, at der på mere end 60 procent af landets omkring 185 daghøjskoler er tale om dobbeltroller eller sammenblanding af økonomiske interesser.\nUndervisningsminister Margrethe Vestager bliver kaldt i samråd i Folketingets undervisningsudvalg.\nOpfordring til boykot af Adidas\n*Flere kinesiske systemkritikere, som lever i eksil i USA, opfordrede sent torsdag til en omfattende forbrugerboykot af Adidas.\nDet skyldes nye beskyldninger om, at det store sportsudstyrsfirma benytter straffefanger til at sy fodbolde i Kina. Systemkritikeren Bao Ge oplyste, at han og andre desuden anlægger sag mod Adidas' amerikanske datterselskab.\nDanmark forbyder gift i legetøj\n*Miljøminister Svend Auken tager nu konsekvensen af EU-Kommissionens ubeslutsomhed og vil i Danmark forbyde de såkaldte phtalater i legetøj til små børn. Det skriver Berlingske Tidende.\nDanmark og Spanien bad i foråret EU-Kommissionen om at undersøge mulighederne for et EU-forbud mod de kemiske stoffer, som mistænkes for at være kræftfremkaldende, men torsdag afviste kommissionen at forbyde dem. I stedet bad EU-kommissærerne medlemslandene om at træffe deres egne nationale foranstaltninger, hvis de videnskabeligt kan dokumentere, at stofferne truer sikkerhed og sundhed.\nEt dansk forbud mod blødgørere i plast kommer ikke bag på legetøjsbranchen. Tværtimod.\nSiden februar sidste år har branchen opfordret legetøjsforretningerne til at fjerne alt småbørnslegetøj med plastblødgørere fra hylderne.\nPinsepakken på nettet\n*Fra midten af næste uge kan man på Internet få regnet ud, hvordan pinsepakken kommer til at påvirke ens private økonomi.\nDet er Told & Skat, som på sin hjemmeside (www.toldskat.dk) vil tilbyde at beregne skatten efter de nye regler.\nVed at indtaste oplysningerne om indkomst og fradrag kan man få en beregning af den nye skat for de kommende fire år og se forskellen i kroner og øre i forhold til de gamle regler. Der er også mulighed for at foretage en konkret beregning af de grønne afgifter.\nLidt flere vil være ingeniør\n*Optællingen af ansøgere til Danmarks Tekniske Universitet viser en svag stigning i antallet af unge, der vil læse til ingeniør.\nPå civilingeniøruddannelsen har DTU fået 827 ansøgere mod 806 ansøgere sidste år. 609 af ansøgerne har DTU-uddannelsen som første prioritet mod 587 sidste år.\nPå uddannelserne til diplomingeniør er der også tale om en svag stigning i det samlede ansøgertal. Målt på 1. prioritetsansøgninger er der en stigning fra 361 til 370 ansøgere med diplomingeniør som førstevalg.\nTallene dækker over en fremgang for elektrolinjen, tilbagegang for bygningslinjen og stort set status quo for de øvrige retninger inden for kemi, maskin og levnedsmidler.\nStrid om dansk Kosovo-støtte\n*Der er politisk uenighed om reaktionen på oplysningerne om, at albanere i Danmark samler penge ind til Kosovas Befrielseshær (UCK). En indsamling som er blevet kritiseret af USA's særlige Balkan-udsending, Richard Holbrooke.\nDansk Folkepartis leder, Pia Kjærsgaard, kalder indenrigsminister Thorkild Simonsen i samråd i Folketingets retsudvalg - mens den konservative udenrigsordfører, Per Stig Møller, afviser at blande sig i sagen.\nFlorida kæmper mod brand\n*Titusindvis af amerikanere flygtede torsdag fra deres hjem i det centrale Florida, USA, som følge af, hvad en embedsmænd kaldte "århundredets brand".\nDen ukontrollerede brand truede to byer og en 194 kilometer lang strækning af en større hovedvej langs kysten, fortalte myndighederne.\nTalsmand Gene Madden fra Floridas Skovafdeling kaldte branden den værste i dette århundrede og sagde, at der skal en tropisk storm eller kraftig regn til at slukke den.\nBrandmænd appellerede til Floridas guvernør, Lawton Chiles, om mere udstyr, mens de kæmpede for at beskytte byerne Daytona Beach og Ormond Beach fra flammerne.\nHverken USA's største turistmål Disney World, 40 kilometer borte eller Kennedy-rumfartscentret, var dog berørt af ild eller røg. Ingen andre turistområder syntes heller i fare.\nOmkring 40.000 mennesker forlod deres hjem i amterne Brevard og Volusia, sagde myndighederne. Hundreder blev genhuset i midlertidige logier, mens andre søgte ly hos venner og familie eller på hoteller.\nErstatning efter diskrimination\n*"Ustabil" blev en kvindelig landskabsarkitekt kaldt og blev med den begrundelse afvist til en lederstilling i Randers Kommunes tekniske forvaltning.\nMen den går ikke. Kvinden har af retten i Randers fået en erstatning på 40.000 kr. efter loven om ligebehandling, der pålægger enhver arbejdsgiver at behandle mænd og kvinder lige ved ansættelser, forflyttelser og forfremmelser.\nKvindens fagforening, Jordbrugsakademikernes Forbund mente, at beskyldningen "ustabil" skyldtes, at kvinden havde haft barselsorlov to gange i løbet af fire års ansættelse. Og det var dommeren enig i.\nDF kræver dansk undskyldning\n*Dansk Folkeparti har bedt udenrigsminister Niels Helveg Petersen svare på, hvorfor Danmark ikke vil give beboerne i det tidligere Dansk Vestindien en undskyldning for dansk medvirken i det barbariske slaveri, der fandt sted på øerne i sidste århundrede.\nNæstformand i Dansk Folkeparti Peter Skaarup ønsker også, at udenrigsministeren oplyser hvilke henvendelser ministeriet har fået i sagen fra de vestindiske øer, og hvilke svar henvendelserne har affødt.\nFælles avis i Nordjylland\n*Nordjyllands Avisselskab A/S, der er det overordnede udgiverselskab for Aalborg Stiftstidende og Vendsyssel Tidende, har købt Fjerritslev Avis og Løgstør Avis.\nDe to aviser skal indgå i en fælles nordjysk avis, som første vil blive lanceret i 1999.\nAvisens navn kendes endnu ikke. Den kommende fællesavis for Nordjylland vil udkomme i seks lokaludgaver, som skal redigeres og produceres i skes områdecentre, som kommer til at ligge i Skagen, Frederikshavn, Hjørring, Fjerritslev, Aalborg og Hobro.\nDemonstranter indleder retssag\n*I den hollandske by Amsterdam blev der i går indledt en retssag mod den hollandske stat, som anklages for uberettiget at have fængslet flere hundrede demonstranter under EU-topmødet i Amsterdam i 1997.\nPolitiet valgte efterfølgende at frafalde sigtelsen mod demonstranterne, der var blevet fængslet efter en paragraf i den hollandske straffelov, som omhandler medlemskab af en kriminel organisation. I alt kræver demonstranterne hver 1.500 hollandske gylden per dag, de var fængslet - samt yderligere 2.000 gylden.\nRetssagen blev afsluttet fredag eftermiddag, hvorefter dommerne har fra tre uger til en måned til at votere.\nHustru dræbte Jeltsin-modstander\n*Det var et ægteskabeligt opgør, som fredag førte til, at den uortodokse russiske general Lev Rokhlin blev dræbt.\nLev Rokhlin, der var en arg modstander af præsident Boris Jeltsin, blev dræbt af sin hustru, som natten til fredag skød manden med hans Makarov-pistol, da parret var i sommerhus uden for Moskva.\nMotivet til drabet skal ifølge russiske medier være indbyrdes fjendtlighed mellem parret. Rokhlin skulle have haft et alkoholproblem, mens hustruen, Tamara, angiveligt skulle have psykiske problemer.\nSerbere idømt 117 års fængsel\n*En kroatisk domstol har idømt otte kroatiske serbere tilsammen 117 års fængsel for krigsforbrydelser.\nDe otte blev idømt langvarige fængselsstraffe for under den serbisk-kroatiske krig i 1991 at have gennemført artilleriangreb mod landsbyer i det sydlige Vrlika, hvorefter de var gået ind i landsbyerne, havde afbrændt husene, smidt beboerne ud og angrebet ældre mennesker, hed det i det kroatiske dagblad Slobodna Dalmacija.\nCNN og Time annullerer historie\n*Det amerikanske tv-selskab CNN og nyhedsmagasinet Time trak sent torsdag deres fælles opsigtsvækkende historie om, at det amerikanske militær dræbte desertører fra egne geledder med den dødbringende nervegas Sarin tilbage.\nDet hed i den lidet flatterende indrømmelse, at historien om den påståede Operation Rygvind i Laos i 1970 ikke kan dokumenteres, og at der er begået en række fejl i anvendelsen af kilderne.\nNye påsatte kirkebrande i Nordirland\n*Politiske og religiøse ledere forsøgte fredag febrilsk at mindske den politiske spænding i Nordirland forud for en traditionel protestantisk march, som er planlagt til søndag at gå gennem et katolsk boligområde i Belfast.\nMen risikoen for voldelige uroligheder dominerede fredag i den britiske provins, efter at to protestantiske kirker i Londonderry natten til fredag blev sat i brand. De seneste ildspåsættelser menes at være en hævn for, at 10 katolske kirker natten til torsdag blev hærget af påsatte brande. Britisk politi i Nordirland formoder, at det er den gendannede protestantiske Loyalist Volunteer Force, som står bag brandene i de katolske kirker, mens en katolsk gruppe eller individuelle katolikker formodes at stå bag afbrændingen af de protestantiske kirker.\nPolitiet sagde også, at ukendte gerningsmænd natten til fredag har forsøgt at sætte ild til en bygning tilhørende protestantiske nationalister i byen Newry tæt ved grænsen til Irland. De seneste brandattentater mod kirker har forstærket en i forvejen politisk spændt situation i Nordirland forud for en march, som den protestantiske Orange-orden har planlagt til at gå gennem den katolske bydel Portadowm søndag. Den britiske premierminister, Tony Blairs lynvisit til Nordirland torsdag aften synes ikke at have bidraget til at opbløde den spændte situation.\nEn talsmand sagde fredag, at Blair ikke var i Belfast for at gå ind i forhandlinger om, at få Orangeordenen til at ændre rute og undgå katolske boligområder.\nBill ClintonBoris JeltsinNiels Helveg PetersenPer Stig MøllerPia KjærsgaardRichard HolbrookeThorkild SimonsenTony Blair\nFolketingetJordbrugsakademikerneLEVPolitietRanders KommuneSKATSlobodna DalmacijaTimeAOFUndervisningsministerietBerlingske TidendeWeekendavisenCNNDanmarks Tekniske UniversitetDansk FolkepartiDisneyDTUEU-Kommissionen


De 10 bedste hoteller i Suances i 2018 - TripAdvisor\nBedste hoteller i Suances, Spanien\nNr. 1 af 42 overnatningssteder i Suances med bedste værdi for pengene\nNr. 2 af 42 overnatningssteder i Suances med bedste værdi for pengene\nNr. 3 af 42 overnatningssteder i Suances med bedste værdi for pengene\nNr. 4 af 42 overnatningssteder i Suances med bedste værdi for pengene\nNr. 5 af 42 overnatningssteder i Suances med bedste værdi for pengene\nNr. 6 af 42 overnatningssteder i Suances med bedste værdi for pengene\nNr. 7 af 42 overnatningssteder i Suances med bedste værdi for pengene\nNr. 8 af 42 overnatningssteder i Suances med bedste værdi for pengene\nNr. 9 af 42 overnatningssteder i Suances med bedste værdi for pengene\nNr. 10 af 42 overnatningssteder i Suances med bedste værdi for pengene\nNr. 11 af 42 overnatningssteder i Suances med bedste værdi for pengene\nNr. 12 af 42 overnatningssteder i Suances med bedste værdi for pengene\nNr. 13 af 42 overnatningssteder i Suances med bedste værdi for pengene\nNr. 14 af 42 overnatningssteder i Suances med bedste værdi for pengene\nNr. 15 af 42 overnatningssteder i Suances med bedste værdi for pengene\nNr. 16 af 42 overnatningssteder i Suances med bedste værdi for pengene\nNr. 17 af 42 overnatningssteder i Suances med bedste værdi for pengene\nNr. 18 af 42 overnatningssteder i Suances med bedste værdi for pengene\nNr. 19 af 42 overnatningssteder i Suances med bedste værdi for pengene\nNr. 20 af 42 overnatningssteder i Suances med bedste værdi for pengene\nNr. 21 af 42 overnatningssteder i Suances med bedste værdi for pengene\nNr. 22 af 42 overnatningssteder i Suances med bedste værdi for pengene\nNr. 23 af 42 overnatningssteder i Suances med bedste værdi for pengene\nNr. 24 af 42 overnatningssteder i Suances med bedste værdi for pengene\nNr. 25 af 42 overnatningssteder i Suances med bedste værdi for pengene\nNr. 26 af 42 overnatningssteder i Suances med bedste værdi for pengene\nNr. 27 af 42 overnatningssteder i Suances med bedste værdi for pengene\nNr. 28 af 42 overnatningssteder i Suances med bedste værdi for pengene\nNr. 29 af 42 overnatningssteder i Suances med bedste værdi for pengene\nNr. 30 af 42 overnatningssteder i Suances med bedste værdi for pengene